Olentzerori gutunak bidaltzeko hiru gune egokitu dituzte Azkoitian

Hilaren 24an, herrian zehar ibiliko da Olentzero. Hari gutuna idazten dioten eta udalak egokitutako punturen batean uzten duten haurren artean zozketa egingo dute.

Olentzeroren gutunak jasotzeko zakuak ipiniko dituzte gaur herriko hiru gunetan: Aizkibel liburutegiaren aurrean, Elkargunearen aurrean eta udaletxearen aurrean. Olentzero Azkoitiko Udalarekin harremanetan jarri da, eta hark jakinarazi du hilaren 24an, goizez, herrian zehar ibiliko dela han-hemenka. Olentzerok adin bat badu dagoeneko, eta bere nahiz besteen osasuna zaindu nahi duenez, aurten jendetzak saihestea komeni zaiola esan du, eta, beraz, nahiago duela kaleetan eta auzoetan aurkitzen dituen umeei sorpresa eman.

Hori bai, Olentzerok, urtero bezala, haurrak animatu ditu gutuna idaztera, eta eskatu du horretarako egokitutako puntuetako batean uzteko gutunazalak.

Zozketa

Olentzerori gutuna idatzi eta udalak egokitutako punturen batean uzten duten haurren artean zozketa egingo da, eta opari sorpresak banatuko dituzte. Beraz, garrantzitsua da gutunazalean izen-abizenak eta telefono zenbakia jartzea.


Arabar gehiagorengana iritsiko da Rentafacil, baita etxebizitza alokairuan dutenengana ere

Digitalizazioan urratsak ematen jarraitu nahi du Aldundiak. Hortaz, etxeetara bakarrik aitorpena aurrez egin dela eta emaitza jakinarazteko abisua bidaliko da. Zergadun bakoitzak Rentafacil webgunean ikusi ahal izango du zirriborro osoa.

Apirilean hasiko den errentaren kanpaina digitalizatzeko bidean, Arabako Foru Ogasunak handitu egingo du Rentafacil jasotzen duten zergadunen kopurua, talde horretara sartuko baitira alokairuan bizi direnak eta etxebizitza bat alokatuta dutenak ere. Hori da Itziar Gonzalo Ogasun, Finantza eta Aurrekontu Saileko foru diputatuak ostiral honetan iragarri dituen berritasunetako bat.

"Ezohiko garaia bizitzen ari gara, pandemiaren eta herritarrak babesteko beharrezkoak diren neurrien ondorioz. Egoera honetan, berebiziko garrantzia hartu du digitalizazioak", azaldu du foru diputatuak. "Hori zen gure apustua Covid-19a iritsi aurretik ere, baina krisi honek erakutsi digu prozesua azkartu beharra dagoela. Herritarrei zerbitzu azkar, seguru eta errazagoa eskaini ahal izateko gure erakundeak modernizatu behar ditugu, eta horretarako, teknologia berriak gure aliatuak dira".

Hortaz, Rentafacil sistemara sartuko dira etxebizitza alokairuan duten arabarrak; bai maizterrak, bai alokatzaileak. Horiek Foru Ogasunaren posta abisu bat jasoko dute, jakinarazteko aitorpena aurrez egin dela, eta aldundiaren web orrira sartu beharko dira etxebizitzari buruzko datuak osatzeko; hau da, alokairuaren ondoriozko etekinak edo kenkariak.

Lehendik ere Rentafacil jasotzen zuten gainerako zergadunei dagokienez ere badago berritasunik. Izan ere, aurten, aitorpenaren zirriborro osoa etxera bidali ordez, Foru Ogasunak abisua eta azken emaitza baino ez ditu bidaliko. Ondoren, ordenagailutik edo mugikorretik zuzenean onartu ahal izango da, orain arte bezala. Aitorpen osoa ikusteko aukera ere izango da, web orriaren bidez.

BAK gakoak

Aitorpenaren zirriborro osoa ikusteko edo alokairuko etxebizitzari buruzko datuak sartzeko, BAK gakoen edo beste ziurtagiri digital baten bidez identifikatu beharko da.

Gaur egun, 70.000 arabarrek baino gehiagok aktibatuta dute BAK ziurtagiri digitala. Oraindik ez dutenei izapide hori errazteko, Foru Ogasunak gako horiek aktibatzeko kodea emango du etxeetara bidaliko den abisu gutunean.

Horrez gain, Foru Ogasunak beste aukera batzuk ere aurreikusi ditu teknologia berriak erabiltzeko zailtasunak dituztenentzako. "Urratsak egin nahi ditugu digitalizaziorantz, baina inor atzean utzi gabe", adierazi du Gonzalok. Horregatik, aukera emango da Rentafacil telefonoz onartzeko, eta aitorpenaren zirriborro osoa etxera bidaltzeko ere eskatu ahal izango da.

Rentared, gorantz

Halaber, Foru Ogasunak Rentareden aldeko apustuarekin ere jarraitzen du. Modalitate horretan, zergadunek eurek egiten dute aitorpena ordenagailutik. "Rentared aukera ona izan zen zergadun askorentzat konfinamendu garaian. Modalitate horrek aukera ematen digu gure aitorpena edozein egun eta ordutan egiteko. Etengabe irekita dagoen Ogasuneko leihoa balitz bezala", gogorarazi du Itziar Gonzalok.

Tresna hori erabili zuten zergadunen kopurua bikoiztu egin zen 2020an. "Hurrengo kanpainetan gero eta arabar gehiagorentzat tresna erabilgarria izaten jarraituko duelakoan nago, aukera erraza, segurua eta erosoa baita", adierazi du Ogasun Saileko foru diputatuak.

Arreta bulegoetan

Azkenik, Foru Ogasunak Gasteizen, Laudion eta Guardian dituen bulegoetan arreta ematen jarraituko du. Horretan ere berritasunak egongo dira: besteak beste, zerbitzu hori erabiltzeko baldintzak. Aurreko kanpainetan bezala, zergadun guztiak joan ahalko dira bulegoetara, salbu jarduera ekonomikoa egin dutenak, ohiko etxebizitza saldu dutenak eta higiezinak edo akzioak saltzeko hiru eragiketa baino gehiago egin dituztenak.

Aurten, honako hauek ere ezingo dute aitorpena Ogasunaren bulegoetan egin: kotizatu gabeko merkataritza sozietateen partaidetzak saldu dituztenek, lonjak eta apartamentu turistikoak alokatzearen ondorioz kapital higiezinaren etekinak lortu dituztenek eta 80.000 eurotik gorako lan etekin osoak jaso dituztenek.


Papua Ginea Berria protagonista, aste honetako Zure Abenturaren Bilan

Sepik ibaia, dokumentaleko sekuentzia batean.

Papua Nueva Guinea dokumentala eskainiko dute, Amaia KZn, Zure Abenturaren Bila zikloaren baitan. David Lopez zuzendaria bertan izango da, eta Papua Ginea Berriko Sepik ibaiak bertako biztantzeentzat duen garrantzia islatzen saiatuko da lan horretan.

Abenduaren 16an, 19:30etan hasita ahalko da bertaratu, eta gonbidapenak proiekzioa hasi baino 30 minutu lehenago lortu beharko dira antzokiko leihatilan. Ikus-entzunezkoa gazteleraz izango dela iragarri du udalak, azpititulurik gabe.


Yoon Suk-yeolek irabazi ditu Hego Koreako hauteskundeak

Gutxigatik irabazi ditu bozak, eta adierazi du «askatasuna eta demokrazia mehatxatzen dituzten ideologietatik urrun» egongo dela. Maiatzaren 10ean hartuko du kargua.

Yoon Suk-yeol Herri Boterearen Alderdia indarreko buruzagi kontserbadorea hautatu dute Hego Koreako presidente. Horrela, datozen bost urteetan egongo da karguan, Moon Jae-Ineken lekua hartuta. Gutxigatik irabazi ditu presidentetzarako hauteskundeak Yoonek: botoen %48,56 lortu ditu, eta Lee Jae-myung Alderdi Demokratako hautagaiak, berriz, %47,83.

Buruzagi kontserbadoreak maiatzaren 10ean hartuko du kargua, eta, besteak beste, «askatasuna eta demokrazia mehatxatzen dituzten indar eta ideologietatik urrun» egongo dela adierazi du. Inguruko herrialdeak ere izan ditu hizpide: adierazi duenez, Ipar Korearekin hitz egiteko atea «beti zabalik» mantenduko du, baina ohartarazi du «zorrotz» erantzungo duela, «beharrezkoa» izanez gero. Japoniarekin, ordea, «aurrera begiratzen duen harreman bat» lortzeko lan egingo duela jakinarazi du, eta Txinarekin «errespetuzko» harreman bat sortu nahi duela.

Horrez gain, Washingtonekin lankidetza militarra «indartzeko» konpromisoa hartu du Yoonek. Joe Biden AEBetako presidenteak telefonoz zoriondu du buruzagi kontserbadorea, eta, Etxe Zuriak jakinarazi duenez, «Ipar Korearen programa nuklearrek eta misilek planteatzen dituzten mehatxuei erantzuteko koordinazio estua» izateko konpromisoa hartu dute biek.


«Sorkuntzan beharrezkoa da intuizioari kasu egitea»

Kolaborazioz jositako disko bat osatu du Olatz Salvadorrek bakarkako ibilbideko bigarren lanean: 'Aho uhal'. Aurkezpen kontzertuekin hasi da dagoeneko, eta «oso harrera ona» izan du.


Euskaraldiarekin bat eginez argazkiak

Elgetarrok zapatuan ateratako argazkiak Euskaraldiari atxikimendua erakusteko.


Aginagako kultur hitzorduen segida asteotan, bi antzezlanekin

Helduentzako nahiz gaztetxoenei zuzenduriko bi antzezlan programatu dituzte datozen asteotarako Aginagako Eliza Zaharrean; "Bost minutun" hilaren 12an, eta "Botadun katua" abenduaren 18rako. Hitzorduotarako sarrerak aurrez eskuratu ahalko dira Aginagako Arrate tabernan.

KULTUR HITZORDUAK AGINAGAN

Abenduak 12, igandea

18:00 "Bost minutun" antzezlana Aginagako Eliza Zaharrean.

Konpainia: Txalo produkzioak.

Aktoreak: Itziar Urretabizkaia eta Andoni Agirregomezkorta.

Zehaztasunak: "Pablo Mir antzerkigile argentinarrak idatzitako komedia honek hiru denboraldi egin ditu dagoeneko karteldegitan eta bidean, sari ugari jaso ditu. Obra honek, umore klabean, ume bat izateko berantiar den bikote bati haurdunaldi baten aurrean sortzen zaizkion kezka eta beldurrak aztertzen ditu, eta, era berean, jaioberri horren inguruan sortzen diren fantasiak. Bost minutu esperoan, eternitatea izan daitekeen tartea Nekane eta Koldorentzat. Amildegira jauzi egiteko bost minutu, agian?Datorrena datorrela…".

Sarrera: 5 euro aldez aurretik, Arrate tabernan salgai.

Antolatzailea: San Praixku Guraso Elkartea.

Abenduak 18, larunbata

18:00 "Botadun Katua" antzezlana Aginagako Eliza Zaharrean.

Zehaztasunak: "Amona batek errota zaharreko trasteak banatuko ditu iloben artean herentzia gisa eta proba modura: umeetako bakoitzak gazteluko ateak irekitzea lortu beharko du jaso duen elementuaz baliatuta. Gazteluak aspaldi galdu zuen magia. Amonak ez du bere ilobek magia galtzerik nahi eta jolas honekin iloben irudimena eta kemena piztuko ditu. Amonak dioen moduan, ezina ekinez egina!

Charles Perraultek jasotako “Botadun Katua” ipuin klasikoaren moldaketa. Kantu eta dantzaz betetako antzezlan komikoa da Glu Gluren berria. Abentura eta jolasen bidez, ikusleak ipuin zaharren berreskuratze lanaren parte izango dira, denok elkarrekin, ipuin klasikoek merezi duten omenaldia egiteko".

Sarrera: 3 eurotan Arrate tabernan.

Antolatzailea: Antxomolantxa.


Beste Hezkuntza lege berri baten atarian

Asko sinplifikatuz gero, bi muturreko hezkuntza filosofiak definitu ditzakegu, utilitarista bata, humanista bigarrena.

Madrilen Kongresuko Hezkuntza Batzordea osatzen duten parlamentariek Gobernuak aurkeztu duen hezkuntza lege berriaren zirriborroa eztabaidan dihardute, eta duela egun batzuk jakin dugu ERC eta Bildu botoei esker, gaztelania ez dela irakats hizkuntza bakarra izango. Berehala atera dira PP, Vox eta Ciudadanos alderdiak akordio horren aurka Auzitegi Konstituzionalera joko dutela mehatxatuz.

Ikustear dago lege berriaren proiektua, Celaaren proposamena, batzordetik pasa ondoren onartuko duen Kongresuak. Eta onartua bada, eta indarrean jarrita, zein izango den iraupena. UCD, PP eta PSOE izan dira 1978ko Konstituzioa onartu zenetik Espainia gobernatu duten alderdi politikoak. Ordura arte 1970 urteko Hezkuntza Lege Orokorra zen indarrean zegoena. Geroztik hauek dira bata bestearen atzetik argitaratu diren legeak, gaur egun indarrean batzuk, indargabetuak edo aldatuak besteak: 1980 LOECE; 1985 LODE; 1990 LOGSE; 1995 LOPEG; 2002 LOCFP; 2002 LOCE; 2006 LOE; 2013 LOMCE. Sozialistek egindako legeak PPk indargabetu ditu eta PPk onartu dituenak PSOEk bota ditu atzera.

Zeintzuk dira orain arte gehiengoa izan duten bi alderdi hauen arteko aldeak horrelako jarrera eta joera justifika ezina azal ditzakeenak? Nola eduki liteke hezkuntza sistema oso bat horrelako egoeran, ia urteroko aldaketekin, ezegonkor, irakasleriak eta gurasoek nondik nora jo jakin gabe? Agerian da desadostasun sakonak daudela bata eta bestearen arteko hezkuntzaz duten begiradan, filosofian.

Bizi dugun garaia izugarrizko aldaketa sakonak pairatzen ari da, eta fenomeno honek duen eraginkortasuna ziztu bizian zabaltzen da mundu osoan. Adibide batzuk jartzearren, aipa ditzakegu: ezagutzaren zaharkitzea, internetek sortutako sareak, globalizazioa, gero eta arrakala zabalagoa aberastasunaren banaketan, inmigrazioa... Nola eguneratu eta egokitu Hezkuntza sistema nazional astunak eta geldoak egoera aldakor eta berri honetara? Zeintzuk izan beharko lirateke oinarriak, zutabeak, abiapuntuak eguneratze eta egokitze hori bideratzeko? Hona hemen lehenengo eta hasierako galdera. Ezinezkoa da Hezkuntza sistema bat eraikitzea galdera horri erantzun zuzena eman aurretik. Eta erantzuna erabat lotua dago norberaren mundu-ikuskerarekin, gizakiaren inguruan duen ikuspuntuarekin, gizarteaz duen ikuspegiarekin, defenditzen duen sistema sozioekonomikoarekin... hau da, norberaren filosofiaz eta hezkuntza filosofiaz. Asko sinplifikatuz gero, bi muturreko hezkuntza filosofiak definitu ditzakegu, utilitarista bata, humanista bigarrena.

Lehenengoaren defendatzaileek aitortzen dute sistema ekonomikoaren zerbitzuan jarri behar dela Hezkuntza, eta beraiek dira behin eta berriz lelo bera kaleratzen dutenak, hau da, ikasleak formazioa amaitzen dutenean ez daudela prestatuta gaur egun beharrezkoak diren lanpostuak betetzeko. Humanistek duten begirada eta ikuspuntua, aldiz, zabalagoa da, eta pertsonaren garapen integrala dute jomuga. Aitortu behar da Hezkuntza eta Kulturarako Nazioarteko Erakundeak (HKNE) ( Ikus: "Izaten ikasi" 1972ko Faure txostena; "Hezkuntzak altxor bat gordetzen du" 1996ko Delors txostena; eta, azkena, "Hezkuntza birplanteatu" 2016 urteko txostena), edo PSOEk 1990. urtean onartu zuen LOGSE legeak bigarren joera defenditzen dutela, eta, ordea, Ekonomia Lankidetza eta Garapenerako Erakundeak (ELGE) edo PPk 2002. urtean onartu zuen LOCE legeak, lehenengoa. Kontuz orduan PISA frogen emaitzei ematen zaien garrantziarekin, ea ez garen arituko ELGE erakundeari mundu osorako preskritore bakarraren rola ematen, erakunde hori PISA frogen antolatzailea da eta.

Non koka genitzake PSOE eta PP alderdien arteko alde sakonak, batak onartzen duen legea besteak bertan behera uztera eramaten dituenak? Lau aipatuko nituzke nik: hezkuntza publikoa/hezkuntza pribatua; hezkuntza laikoa/hezkuntza konfesionala; curriculum integratzailea/curriculum baztertzailea; autonomia-erkidegoen eskumenak curriculumaren diseinuan/ estatuko gobernuaren eskumenak. Badirudi alde sakon hauek ez direla gutxitzen, eta, beraz, alderdien arteko gutxiengo akordio batera heltzeko gai ez badira, kondenatuta gaudela, berriz, ezkerrak onartuko duen legea eskuinak bertan behera uztera, edo, nahi bada, eskuinak onartzen duena ezkerrak atzera botatzera.

Beste baterako utziko ditut lau alde horien nondik norakoak


Sagardo dastaketa jendetsua, Etxeberrietan

Plazara hurbildu diren sagardozaleek, pintxo goxoaz gain, bertako sagardoaz gozatzeko aukera izan dute. Tartean, Mizpiradi, Zabala edo Gaztañagarena.

Herriko sagardozale ugari bertaratu da Etxeberrieta plazara. Sagardo dastaketaren ondoren, auzo afaria eta Bengo eta Modus Operandi taldeen kontzertua iragarrita dago.


Lehen auzo txangoa egin dute Santuenean eta hurrengoa hilaren 11n izango da

Diagnostiko fase betean murgilduta dago Santueneako parte hartze prozesua. Santuenea Elkarlanean talde eragilea Auzo Planaren definizioa dinamizatzen ari da, eta galdetegien ostean, auzo txangoa egin zuten atzo arratsaldean. Hurrengoa hilaren 11n izango da.

Galdetegian aipatutako gaietan sakonduz, auzoaren azterketa zehatzago bat egitea da txangoen asmoa. Lehenengoan ondorio batzuk atera ostean, abenduaren 11n, larunbatez, 10:00etatik aurrera bigarrena egingo dute. Bi ordu inguruko iraupena izango du txangoak.

Txangoen bidez Santueneako kale eta txokoak begirada analitikoz aztertu nahi dituzte. Ordu desberdinetan jarri dituzte hitzorduak, egun argiz zein iluntzean egindako ekarpenak jasoko dituztelakoan. Auzoaren aukerak, gabeziak eta puntu kritikoak identifikatzea da helburua, diagnostiko borobilago bat lortze aldera.


«Ospatzeko aunitz baina aldarrikatzeko gehiago dugula» nabarmendu dute Doneztebeko elkarretaratzean

Malerreka eta Bertizaranako Emura talde feministak antolatuta, larunbatean lilatoia egin zuten Iturengo plazatik Doneztebera eta atzo, Emakumeen Nazioarteko Egunean, elkarretaratzea egin zuten Donezteben.

Larunbatean 11:00etan egina zuten hitzordua Iturengo plazan, eta hainbat izan ziren lilatoian parte hartzera animatu zirenak. Haur, gazte eta helduek egin zuten Iturendik Donezteberako bidea.

Atzo, berriz, Emakumeen Nazioarteko Egunean, Doneztebeko biribilgunean bildu ziren Emurak deituta eta Ospatzeko aunitz dugu baina aldarrikatzeko gehiago eta Saretzetik aldarrira, gora borroka feminista zioten kartelen gibelean hainbat lagun bildu ziren.


Eskubaloi partidak

16:00 Kadete mutilak, Euskal Liga: Zarazpe Usurbil K.E.-Zaisa Bidasoa Irun

17:30 Jubenil mutilak, Euskal Liga: Usurbil K.E.-BM Bidasoa Irun

19:30 Senior mutilak, Euskal Liga: Usurbil K.E.-Mugarri Ingou Arrasate


Rolls Roycek lan berriak bideratuko ditu ITPren Zamudioko plantara

Multinazionalak euskal enpresaren esku utzi nahi du Ingalaterran duen lantegi bateko ekoizpenaren zati bat. ITPk esan du ez duela eraginik izango udazkenean onarturiko erregulazio espedienteetan


Uhinak

22. Korrika Amurriotik Donostiara abiatuko da martxoaren 31an. Testuinguru horretan AEK/Korrikak, Txakur Gorria sormen taldearen gidaritzapean ekoiztu du UHINAK dokumentala. Lanaren Euskal Herriko lehenengo proiekzioa Faktorian izango da. Sarrera doakoa izango da (izen-ematea ezinbestekoa bada ere).

SINOPSIA

"Euskal Herriaren zain eta arteria grisetan barrena abiatu gara eta bederatzi ahots topatu ditugu bide bazterretan. Ahots hauei esker, bederatzi paisaia desberdin ezagutu ditugu: bederatzi errealitate linguistiko eta emozional. Hitzekin jolasteko gonbita egin diegu, eta elkarrekin ekiten jarraitzeko irrika jaso dugu bueltan."


2020ko Sormen Beken emaitzak jendaurrean aurkeztu dituzte

Iazko Sormen Bekei esker garatutako sei proiektuak atzo arratsaldean aurkeztu zituzten, ekitaldi ibiltari batean. Sortzaileak eurak arduratu ziren proiektuen nondik norakoak azaltzeaz. Sormen Bekena Azpeitiko Udalak eta Kultur Mahaiak elkarlanean garatzen duten ekimena da.

Iazko Sormen Bekei esker garatutako proiektuak jendaurrean aurkeztu zituzten atzo arratsaldean, ekitaldi ibiltari batean. Lehenik, Leire Agirrek eta Jone Iruretagoienak ἐκλεκτικός proiektua aurkeztu zuten, 16:00etan, Dinamoan. Jarraian, leku berean, Ane Iturrizak eta Silvia Izquierdok Ez da haurren kontua irudi bidezko narrazio proiektuaren berri eman zuten. Segidan, Elba Azpillagak Azpeitiko ondarearen katalogazioa proiektua ibilbide gidatu baten bidez aurkeztu zuen. Hari Miriam Quintanak hartu zion lekukoa, Foru Ibilbidean ireki duen Bizipenak erakusketaren nondik norakoak azaltzeko. Dinamora bueltan, Alots Arregik Berrogeialdiko koadernoak erakutsi zituen, koadernoetan ez ezik, Dinamoko hormetan eskegitako ilustrazioen bidez. Azkenik, Unai Bidasorok irudiaren inguruko hausnarketa eta eztabaida bultzatzeko entresaka.eus webgunea aurkeztu zuen Dinamoan bertan.

Sormen Bekena Azpeitiko Udalak eta Kultur Mahaiak elkarlanean garatzen duten ekimena da. 2021ako Sormen Bekak ere bidean dira jada; atzo itxi zen proiektuak aurkezteko epea.

Atzoko aurkezpen ekitaldiko argazki guztiak, lotura honetan.

(Argazkiak: Kulturaz kooperatiba)


Grison Beatbox-en emanaldirako sarrerak zozkatuko ditu Uztarriak

Grison Beatbox-ek En bucle ikuskizuna eskainiko du larunbatean, Sanagustin kulturgunean, 22:00etan, eta Uztarriak sarrera bikoitz bat zozkatuko du bazkideen artean.

Grison Beatbox-ek En bucle ikuskizuna eskainiko du apirilaren 22an, larunbatean, Sanagustin kulturgunean, 22:00etan. Uztarriak sarrera bikoitza zozkatuko du bazkideen artean. Zozketan parte hartu nahi dutenek ostiraleko 12:00etara arteko epea izango dute horretarako.

Zozketan parte hartu nahi dutenek honako lotura honetan eman beharko da izena, edota, bestela, 943-56 01 64 telefonora deituta. Horrela egiten dutenek NA zenbakia eta zozketaren kodea tekleatu beharko dituzte. Kasu honetan, zozketaren kodea 51 da


Arrizabalaga eta Agirre, Bizkaiko txapeldunak

Zapatuan, apirilak 23, Bizkaiko Emakume Pilotarien Txapelketaren finala izan zen eta Olatz Arrizabalaga (Olarreta) eta Naroa Agirre nagusitu ziren bertan, Amaia Aldairi eta Nora Mendizabali 22 eta 12 irabazita. Txapelketa Bizkaiko Foru aldundiak antolatu du laugarren aldiz eta helburua da emakumeek kirolean parte hartzea sustatzea.


Beti Gazte futbol taldea animatzera jokalariekin batera Durangora autobusean joateko aukera izanen dute bazkideek

Ortzeguna arte eman daiteke izena zozketan parte hartzeko eta 8 euro ordaindu beharko dute

Lesakako Beti Gazte futbol talde nagusiak irailaren 5ean, igandean 12:00etan jokatuko du 2021-22 denboraldiko lehen partida Durangoko (Bizkaia) Tabira futbol zelaian. Jakina, partida historikoa izanen da, 81 urteko historian lehen aldiz lehiatuko baita hirugarren mailan. Beti Gazte elkarteak bazkideetako batzuk jokalariekin batera autobusean partida ikustera joateko aukera eman nahi du. Zozketa bidez aukeratuko dituzte bazkideak eta hauek 8 euro ordaindu beharko dituzte, autobusaren eta sarreraren truke.

Parte hartzeko ‘DURANGO – IZEN ABIZENAK’ mezua bidali behar dute Beti Gazte elkartearen Whatshapp zenbakira (696 80 98 86). Zozketa ortziralean eginen dute eta azken izen-emateak ortzeguneko 21:00 arte onartuko dituzte. Zozketa egin ondotik emanen dituzte xehetasun gehiago.


Datu-zentroak

Internet lurralde fisiko bat izango balitz, planetako seigarren lurralderik kutsakorrena izango litzateke .

Elektronikako gailuen ekoizpenean erabiltzen diren mineral natural kantitate handiaren, ekoizpen prozesuan sortzen den CO2 isurketaren eta epe laburrean erabilerarik gabeko elektronika material-hondakinen berri bagenuen. Baina ezezagunagoa zaigu datu biltegien azpiegiturek eta datu digitalek sortzen duten ingurumen hondamendia.

Datu digitalen byte bakoitzak aztarna ekologiko bat uzten du. Email bat bidaltzeak CO2 isurketa gramo bat suposatzen du, eta erabilerarik gabeko biltegiraturiko argazkiek isurketa bat dute ere bai. Materia eta fisikotasunik gabeko datu digitalek, metabertsoak, adimen artizifizialak, gauzen internetak, laneko eta bizitza sozialeko streaming eta bideo-deiek ingurumenean eragina dute, eta ez omen da txikia. Hodeiaren irudi etereoak iradokitzen duen garbitasunak engainura eramaten gaitu. Eta etorkizunean datu digitalen hazkuntza zeharo handituko dela jakiteak alarma piztu beharko liguke, giza eta mental alorrekin batera, ingurumen inpaktuagatik.

Toledon datuak biltzeko campus erraldoia eraiki nahi dute aurten, Europako bosgarren handiena, facebook, instagram eta Whatsapp aplikazioen datuak gordetzeko batik bat. Eta berriki albistea izan da, eraikuntza multzo berriak ur-kontsumo ikaragarria behar duela telekomunikazio eta elektronika sareen hoztea lortzeko, non eta lehorte latzak pairatzen ari den zonalde batean. Gobernariak azkar erantzun dute berreskuratze hidrologiko plan bat izango duela eraikinen egarriak biztanlegoaren ur beharretan eraginik izan ez dezan. Baina proiektuari buruz egin diren zehaztapen teknikoak oso lausoak dira oraindik eta ez garenez atzo jaioak, susmoa esnatzen du. Baliteke munduaren bizimodua digitalizatzea black box erraldoien truke izatea, eta baliabide materialen xahutzearen joerari eustea, inmaterialtasunak ez baikaitu libratuko.


Taldeak itxura ona eman zuen

Bistan da, azkenaldian kopuruz justu gabiltzala baina hori ez da aitzakia lanean jarraitzeko eta gure helburuen bila borrokan segitzeko.

Ezohiko orduan bazkaldu eta eguerdian abiatu ginen Tolosatik Iruñerantz. Ligako talde sendoenetako baten aurka lehiatzea tokatzen zitzaigun oraingoan, baina horren aurrean ez garela txiki egiten demostratzeko gogoz joan ginen; erronka zailen aurrean erantzun bat emateko gai garela erakutsi nahi genuen, eta halaxe egin genuen.

Partida hasieratik taldeak defentsa aldetik oso itxura ona eman zuen. Bagenekien Osasunaren aurka defentsa lan ona egitea garrantzitsua zela, kalitatezko taldea baita, eta beraz atzean sendo mantendu ginen. Zalantzaz betetako jokaldi baten ondoren 1-0 galtzen jarri ginen nahi baino lehen, baina ez ginen kikildu, gure jokoa egiten jarraitu genuen eta aukera batzuk ere izan genituen. Baina oraingoan zortea ez genuen alde izan eta baloia ez genuen sarean sartzea lortu.

Gol bakarreko aldearekin joan ginen atsedenaldira, eta atsedenaldiaren ostean helburua argia zen, gogor segitzea lanean eta honela gola bilatzea. Saiatu arren ez ziren gauzak nahi bezala atera eta azken zazpi minutuetan 2 gol sartu zituzten eta halaxe bukatu zen partidua, 3-0. Taldeak itxura ona eman zuen eta orain akatsetatik ikasi eta hurrengo partida prestatuko dugu pausoz pauso gure helburua lortzeko. Asteburuan Realaren bisita jasoko dugu, igandean 16:30ean Berazubin. Animatu zaitezte, denen laguntzarekin errazagoa izango baita 3 puntuak etxean geratzea.

Aupa neskak!


Eskola Kirolaren itzulerarekin, "gogoz" bueltatu dira haurrak entrenatzera

Dekretu berria eguaztenean sartu zen indarrean, eta bi hilabete luzeren ondoren, bueltan da Eskola Kirola. Haur eta entrenatzaileen iritzia ezagutu nahian, Bergarako Ariznoa elkarteko gimnasten lehen entrenamendua ezagutzen izan gara.


Van der Hoorn herbeheretarraren garaipen handia

Sailkapen orokorrean Filippo Ganna italiarrak jarraitzen du buru, 16 segundorekin Tobias Foss norvegiarraren gainean eta 20rekin Remco Evenepoel belgikarraren aurrean.

Taco Van der Hoorn (Intermarché Wanty) neerlandarrak bakarrik irabazi du Italiako Giroko hirugarren etapa, Biella eta Canale artekoa, 190 kilometrokoa. Filippo Ganna (Ineos) italiarrak liderraren maglia arrosa mantentzen du.

Van der Hoorn, 27 urtekoa, 8 lasterkariren hasierako ihesaldi batetik bizirik atera den azkena izan da, eta azkenburuko eraso bati esker, bakarrik iritsi ahal izan da 4:21:29ko denborarekin. Pelotoia 4 segundora iritsi da, Davide Cimolai (Israel Start Up) italiarra eta Sagan (Bora) buru.

Azken kotak, Guarenek, garrantzi handia izan du etapan; 2,8 kilometro eta azken metro gogorrak non ihesaldiak sufritu egin duen. Giulio Cicconek (Trek-Segafredo) eta Tony Gallopinek (AG2R) talde handitik salto egiteko aprobetxatu dute.

Atzean akordioa egon izan balitz, ihesaldia ez zatekeen ondo aterako. Baina ez da hala izan, eta Taco Van der Hoornek Pellaud askatzeko eta atzetik ehiztariak ez etortzeko estutu du. Neerlandako abiadura-lasterkariak sufritu egin du, baina irabazi, laugarren garaipen profesionala lortuz.

Sailkapen orokorrean ez da aldaketarik izan eta Filippo Ganna (Ineos) italiarrak jarraitzen du buru, 16 segundorekin Tobias Foss (Jumbo-Visma) norvegiarraren gainean eta 20rekin Remco Evenepoel (Deceuninck-QuickStep) belgikarraren aurrean.

Astearte honetan, laugarren etapak Piacenzatik Sestolara eramango du tropela (187 kilometro).

3. etapako sailkapena:

1 - VAN DER HOORN Taco (Wanty) 4:21:292 - CIMOLAI Davide (Israel) 0:043 - SAGAN Peter (BORA) 0:044 - VIVIANI Elia (Cofidis) 0:045 - BEVIN Patrick (Israel) 0:046 - VERMEERSCH Gianni (Alpecin) 0:047 - GAVIRIA Fernando (UAE) 0:048 - BETTIOL Alberto (EF) 0:049 - OLDANI Stefano (Lotto) 0:0410 - MOSCA Jacopo (Trek) 0:04


2022ko otsailaren 20an itzuliko da Lezo-Jaizkibel mendiko lasterketa

Lezo-Jaizkibel mendiko lasterketaren antolaketa taldeak berri pozgarria zabaldu berri du sare sozialen bitartez: erabaki dute 2022ko otsailaren 20an izatea proba entzutetsuaren zortzigarren edizioa. “Egoera epidemiologikoak nabarmen hobera egin duenez, VIII. Lezo-Jaizkibel mendi lasterketa antolatzeko gai ikusten gara”, adierazi dute.

Edonola ere, COVID-19ak orduan ere gurean izango dela aurreikusi dute antolakuntza taldekoek, eta horregatik ohiko eran antolatzerik ez dutela izango azaldu dute: “Baina ahalik eta berdintsuen egiten saiatuko gara”. Izan daitezkeen aldaketei adi egoteko eskatu diete zaleei.

Lasterletaren azken edizioa, zazpigarrena, 2020ko otsailaren 16an egin zuten. Egoera epidemiologikoagatik 2021koa ezin izan da egin.

Abisua helarazi diete, aldi berean, mendiko lasterkariei: “Joan oinetakoei hautsa kentzen!”.


Droga trafikoan aritzen zen talde bat desegin dute Ertzaintzak eta Guardia Zibilak

Sei pertsona atxilotu eta 58 kilo kokaina, 12 kilo speed, 176 kilo marihuana, 24 kilo haxix eta 6.310 estasi pilula atzeman dituzte. Hamabi miaketa egin dituzte Bizkaian, Kantabrian eta Gasteizen.

Qilab/Arizko operazioa burutu dute Ertzaintzak eta Guardia Zibilak, Terrorismoaren eta Krimen Antolatuaren aurkako Inteligentzia Zentroak (CITCO) koordinatuta. Polizia oharraren arabera, Espainiako Estatuko iparralde osoan substantzia estupefazienteen —batez ere kokaina, speeda, marihuana, haxixa eta estasi pilulak— trafikoan aritzen zen "talde kriminal baten egitura osoa" desegin dute, eta "aurtengo kolperik handienetako bat" izan da.

Operazioan, guztira hamabi miaketa egin dituzte Araba (Gasteiz), Bizkaia (Bilbo, Barakaldo, Gamiz-Fika) eta Kantabriako (Potes eta Castro Urdialesen) hainbat etxebizitza eta trastelekuetan.

30 eta 73 urte bitarteko sei gizon atxilotu eta espetxeratu dituzte, Errioxan epailearen aurretik igaro ostean. Gehienek narkotrafikoaren ondoriozko zigor-aurrekariak zituzten, eta oraingoan erakunde kriminaleko kide izatearen, droga trafikoaren, kapitala zuritzearen eta armak legez kanpo edukitzearen delituak leporatu dizkiete.

Guztira, 57.849 gramo kokaina, 12.319 gramo speed, 176.471 gramo marihuana, 24.117 gramo haxix eta 6.310 estasi pilula atzeman dituzte legez kanpoko merkatura iritsi baino lehen. Harrapatutako drogak, faltsutu ondoren eta legez kanpoko merkatuan dosi, gramo eta unitatetan salduta, 17 milioi eurotik gorako balioa izango luke.

Horrez gain, operatiboaren barruan 78.536 euro konfiskatu dituzte eskudirutan, baita bi eskopeta, jaurtigairik gabeko bi pistola, gama altuko bi ibilgailu, kokaina eta speeda faltsutzeko aitzindariak, telefono mugikorrak, material informatikoa eta aztertu beharreko askotariko dokumentazioa ere.

Lau hilabeteko ikerketa

Apirilean abiatu zen ikerketa, Errioxan, Guardia Zibilak pertsona bat atxilotu zuenean droga trafikoaren akusaziopean, purutasun handiko 9 kilogramo speed atzeman ostean. Lehen ikerketen arabera, ustez, pertsona hori substantzia estupefazienteen garraiorako erakunde kriminal bateko kide zen; konfiskatutako droga Euskal Herrian finkatutako talde batekin lotu zuten.

CITCOk koordinatutako operazioaren barruan, egiaztatu zuten Ertzaintzak ere talde horren gaineko ikerketa martxan zuela, eta, horrenbestez, operazioa elkarlanean garatzea erabaki zuten.

Operazio-basea Bizkaian

Ustezko erakunde kriminalaren operazio-basea Barakaldo eta Gamiz-Fika (Bizkaia) herrietan kokatu zuten ikertzaileek. "Erakundeak hierarkia sendoa eta ondo egituratua zuen, eta oso ongi definitutako rolak zituen droga kopuru oso handiak eskuratu, garraiatu, ezkutatu, faltsutu eta, ondoren, banatze aldera", dio polizia-oharrak. "Erakundeko bost kideek segurtasun neurri handiak hartzen zituzten hauteman ez zitzaten. Zaintzak eta kontra-zaintzak egiten zituzten, eta garraioaren aurretik zihoazen ibilgailuak erabiltzen zituzten. Gainera, suzko armak zituzten beste sare kriminal baten erasoa edo segurtasun indarren jarduna saihesteko eta neutralizatzeko".

"Horri esker, Euskaditik Estatuko iparraldeko gainerako probintzietara droga trafikoko eragiketak antolatu eta arrakastaz burutu ahal izan zituzten, azken kontsumitzailearengana iristen ziren beste maila batzuk hornitzeko, bezeroak fidelizatzeko, negozioa hedatzeko eta banaketa handitzeko", azaldu dute operazioaren arduradunek.

Zenbait hilabetez ikertzen aritu ondoren, behar beste froga eta zantzu bilduta, Guardia Zibilak eta Ertzaintzak egiaztatutzat jo zuten ikertutako pertsonak "eskala handiko etengabeko droga trafikoarekin" lotuta zeudela. Horrela, interes guneetan sartu eta miaketak egiteko baimen judizialak eskatu zituzten.

BIDEOA


Gorlizko ospitaleko gaixo eta langileak, bigarren PCR probaren zain

%50ean dago erietxea, ez dira bisitak onartzen eta ez dago ingreso berririk. Ikusi behar datozen egunotan kutsatu gehiago agertzen den.


Igandetik aurrera 14 urtetik beherakoei paseatzera irteteko baimena eman die orain Espainiako Gobernuak

Alarma egoeran orain arte baimenduta zeuden irteeretan gurasoei laguntzeko aukera izango zutela adierazi du lehenik Espainiako Gobernuak, baina atzera egin du, eta paseatzea ere baimendu du orain. Datozen egunetan emango dituzte xehetasunak.

Haurrak paseatzera irten ahal izango dira datorren igandetik aurrera. Espainiako Gobernuak atzera bota ditu eguerdian haurren inguruan hartutako neurriak. Izan ere, Maria Jose Montero gobernuko bozeramaileak azaldu du 14 urtetik beherakoak gurasoekin erosketak egitera, botikara edo banketxera joateko soilik irten ahal izango zutela, hau da, orain arte alarma egoeran onartuta zeuden ekintzak egitera.

Neurri horrekin kexu agertu dira herritarrak eta baita alderdi politiko gehienak ere, eta Salvador Illa Espainiako Gobernuko Osasun ministroak duela minutu gutxi jakinarazi du neurri horiek atzera botako dituela. Arratsaldeko neurriez gain, etxe inguruan paseo motzak egiteko aukera izango dute 14 urtetik beherakoek igandetik aurrera. Ministroak jakinarazi du asteburuan emango duela 14 urtetik beherako haurrei paseoa egiteko baimena. Halaber, Gobernuak orduan zehaztuko ditu neurri berriari buruzko xehetasun gehiago.


Beste behin, Udako Irurtzun Futsal Campusa

Roberto Martilek eta Dani Saldisek Irurtzunen antolatutako areto futboleko campusean izena ematea zabalik dago

Ekainaren 26tik 30era bitartean Irurtzungo kiroldegian gauzatuko da Osasuna Magna Xotako kapitain Roberto Martilek eta egun Mallorca Futsal taldeko jokalaria den Dani Saldisek antolatutako 2023ko Futsal Irurtzun Futsal Campusa. 5 urtetik 15 urte bitarteko neska-mutilek eman ahal dute izena 649 09 23 46 telefonoan. Prezioa 120 eurokoa da.

Osasuna Magna Xotako Ion Cerviño eta Iosu Mendibe izango dira monitoreak, eta 9:30etik 13:30ak arte trebatuko dituzte neska-mutilak. Osasuna Magna Xotako atezain Asier Llamas izango da campuseko gonbidatuetako bat.


Trumpek Mendebaldeko Sahararen gaineko subiranotasuna aitortu dio Marokori

Marokok eta Israelek harremanak normalizatzeko ituna sinatu dutela aurreratu du AEBetako jarduneko presidenteak.

Etxe Zuria uzteko aste gutxi falta dituen arren, nazioarteko harremanak baldintzatu ditzaketen erabakiak hartzen jarraitzen du Donald Trump AEBetako jarduneko presidenteak. Orain, Mendebaldeko Sahararen gatazkari dagokion neurria iragarri du, Twitter bidez. Jakinarazi duenez, Marokori Mendebaldeko Sahararen gaineko subiranotasuna aitortzen dion adierazpen bat sinatu du.

Trumpen arabera, Mendebaldeko Sahara Marokoren barruko lurralde autonomo bihurtzeko proposamena da «bake iraunkor baterako eta aberastasunerako irtenbide justu eta egonkor baten oinarri serio, sinesgarri eta errealista bakarra». Gogorarazi du Marokok 1777an aitortu zituela AEBak, eta, beraz, «egokia» dela orain Rabati Mendebaldeko Sahararen gaineko subiranotasuna aitortzea.

Fronte Polisarioak gaitzetsi egin du AEBen erabakia, eta gaineratu du haren keinuak ez duela aldatzen Mendebaldeko Sahararen «izaera juridikoa». Nazio Batuen Erakundeak Segurtasun Kontseiluaren erabakietan oinarritutako irtenbide bat babesten jarraitzen duela argitu du.

AEBetako Gobernuak Marokori Mendebaldeko Sahararen gaineko subiranotasuna aitortzeko erabakia, lurralde hari lotutako gatazkak indar hartu duen garaian iritsi da. Fronte Polisarioak hautsitzat jo du Rabatekin 1991an sinatu zuen su-etena, Marokori ituna urratzea leporatuta. Polisarioak gerra egoera ezarri zuen, Marokoko armadak Guergueraten eraso egin ziela argudiatuta.

Sahararrek ia 30 urte daramatzate autodeterminazio erreferendum baten zain, Marokok su-eten akordioan irtenbide hori onartu eta NBE Nazio Batuen Erakundeak erreferenduma antolatzeko Minurso misioa eratu zuenetik, 1991an. Pazientzia agortu zaiela adierazi dute herrialdeko agintariek, eta NBEri eskatu diote hartutako konpromisoa betetzeko.

Beste akordio baten parte

Trumpek aurreratu duenez, Marokok eta Israelek harremanak normalizatzeko ituna sinatu dute, eta akordio horren parte da Washingtonek Rabati egin dion aitortza. Abuztutik hona, Israelekin harremanak normalizatu dituen laugarren herrialde arabiarra da Maroko. Bahrainek, Arabiar Emirerri Batuek eta Sudanek eman dute urrats bera aurretik.

Itunak jasotzen duenez, Marokok harreman diplomatiko normalizatuak hasiko ditu Israelekin, eta estatu judutik irteten diren hegaldiak baimenduko ditu bere aire eremuan.

Jared Kushner Etxe Zuriko goi aholkulariak Reuters berri agentziari azaldu dionez, Rabaten eta Tel Aviven enbaxadak irekitzeko lanak hasiko dituzte bi estatuek, eta elkarlan ekonomikoa sustatuko dute enpresa marokoar eta israeldarren artean.

Saudi Arabiak ere Israelekin antzeko itun bat sinatzea «saihestezina» da, Kushnerren iritziz. Dena den, oraingoz ez dira mamitu Washingtonek horretarako egin dituen ahaleginak. Riadek adierazi du oraindik ez dagoela urrats hori emateko prest.

Saudi Arabiako Atzerri ministro Faisal bin Farhan Al Saud printzeak azaldu duenez, herrialdeak halako neurri bat aztertzeko baldintza ezinbestekoa da bake akordio batek «estatu palestinar duin bat» eta «palestinarrek onar dezaketen subiranotasun bat» jasotzea.

Palestinako agintariek gogor kritikatu dituzte Israelen eta herrialde arabiarren arteko itunak. Bahraini, Arabiar Emirerri Batuei eta Sudani leporatu diete Israel hizketakide zilegi gisa aitortzea, hark Palestinako lurrak okupatzen jarraitzen duen arren.

Trumpek urtarrilaren 20an utziko du Etxe Zuria, eta haren lekua hartuko du Joe Biden presidente hautatuak. Gobernuburu izango denak Trumpen atzerri politikarekiko aldaketak iragarri dituen arren, Israelen eta herrialde arabiarren arteko akordioak bilatzen jarraituko duela esana du.


Etxebizitzari buruzko mintzaldia antolatu du Baztango EH Bilduk urtarrilaren 19an

Urtarrilaren 19an Arizkunenean 19:00etan izanen da solasaldia, Joxe Abaurrea hirigintzako abokatua eta EH Bilduren hirigintzako arduradunaren eskutik

Baztango EH Bilduk adierazi duenez, «etxebizitza edukitzea eskubidea izateaz gain, oinarrizko baldintza da bizimodu duina izateko. Alta, jende gero eta gehiagorendako gero eta zailagoa da etxe bat izatea. Baldintza horietan, galdera begi bistakoa da: nola bermatu bizitegia herritar guztiei?». Honi erantzuteko mintzaldia antolatu dute, Joxe Abaurrea hirigintzako abokatua eta EH Bilduren hirigintzako arduradunak gidatua.

Mintzaldian hainbat gai landuko ditu Abaurreak; «badira tokiko-ingurua gainditzen duten egiturazko joerak, merkatuaren nagusitasuna adibidez. Baina badira bertze batzuk, tokiko mailan, neurri batean bederen jokatzen ahal direnak, etxe hutsena, adibidez. Horri buruz aipagarria da Baztango etxeen %22 hutsik dagoela eta %14 bigarren bizitegia direla. Horrek, bistan denez, etxe hutsekin egin daitekeenari buruzko galdera dakar».

Honez gain, bertze galdera bat planteatu du udal taldeak; «hainbertze etxe huts egonik, gehiago eraiki behar al da? Normalki eraikuntza berriak nekazaritzako lurretan egiten dira eta ikusirik geroaldia zein nahasia heldu den, ez al da zentzuzkoa nekazaritzako lurrak altxatzea?».

Gainera, «Ipar Euskal Herrian gertatzen ari denari begira, argi dago ostatu-turistikoen eskaintza jakin bat bederen, ohiko bizitegien eskaintzarekin lehian dela. Bertze tokietan nola kudeatu dute horrelako auzia?».

Azkenik, 2022an Nafarroako Parlamentuak onartutako etxebizitzaren lege berria aztertuko dute, «jakiteko indarrean den legearen arabera zein aukera dauden etxebizitza izateko eta lurra zaintzeko».

Hitzordu honekin, aitzineko hilabeteetan adinekoen zaintzari eta turismoari buruz egindako solasaldiei segida emanen die Baztango EH Bilduk.


Laxoa txapelketako lehen faseko hondarreko jardunaldia jokatuko dute asteburuan

Hurrengo asteburuan gibeleratutako partidak jokatuta erabakiko da finalerdietan zein talde sartzen diren zuzenean eta final laurdenetako gurutzaketak

Baztan-Errekako XLIII. laxoa txapelketako bederatzigarren jardunaldia jokatuko dute asteburu honetan. Halere, zenbait partida gibeleratu ere jokatuko dituzte hurrengo asteburuan ere eta horrela erabakia geldituko da zein talde ariko diren zuzenean finalerdietan eta final laurdenetako gurutzaketak.

Bederatzigarren jardunaldia

Arraioz Sagardia – Doneztebe Apeztegia, larunbatean 16:30ean Arraiozen.

Irurita Migelene – Doneztebe Avia, igandean 16:00etan Doneztebeko Bear Zanan.

Doneztebe The Moment – Arraioz Zubiondoa, gibeleratua.

Oiz – Doneztebe Titi, igandean 18:00etan Oizen.

Atsedena: Irurita Arkupe

Final handia eta final ttikia

Aurten, konpetizio sistema aldatu da eta final ttikia eta handia izanen ditu laxoa txapelketak. Ligaxkako bi lehenbiziko sailkatuak zuzenean final handiko finalerdietarako sailkatuko dira. Hirugarren eta seigarren postuen artean sailkatzen diren laukoteek final laurdenak jokatuko dituzte. Irabazleek final handiko finalerdiak jokatuko dituzte, bi lehenbiziko sailkatuen kontra eta galtzaileek final ttikirako finalerdiak jokatuko dituzte, zazpigarren eta zortzigarren sailkatuen kontra. Beraz, ligaxkako bederatzigarren sailkatua bakarrik geldituko da txapelketatik kanpo. Uztailaren 29an jokatuko da final ttikia eta abuztuaren 5ean final handia eta hirugarren posturako lehia, hiru partidak Oizen.


Larunbatean hasi zen Euskarabentura espedizioaren laugarren aldia

Maulen hasi eta Getxon bukatuko da Euskaranbetura espedizioaren laugarren aldia. Tartean eskualdea ere gurutzatuko dute uztailaren 16an, 17an eta 18an, Lesakatik, Urdazubitik eta Amaiurtik pasako dira. Eskualdeko parte hartzaile bat ere izanen da, Unax Zulaika Irigoien doneztebarra

Kamiseta laranjak soinean eta motxilak prest dituzte Euskarabentura espedizioko 126 parte hartzaileek. Larunbatean abiatu zuten abentura Maulen, eta 31 egunez Euskal Herriko zazpi probintziak gurutzatuko dituzte, 407 kilometro oinez eginez eta euskara mingainean dantzatuz. Oinezko bideaz gain, musika emanaldiak, mintzaldiak, gaubelak eta bertzelako hainbat ekintza eginen dituzte.

Egun bakoitzeko etapa bat osatuko dute, eta tartean, iaz bezala aurten ere eskualdeko hiru herritatik pasako dira. Uztailaren 17an, astelehena, ailegatuko da espedizioa Lesakara Oiartzundik barrena. Biharamuna, uztailaren 18a, eskualdean emanen dute, Lesaka eta Urdazubi arteko bidea osatuko baitute oinez. Uztailaren 19an, aldiz, Urdazubi eta Amaiur arteko bidea osatuko dute oinez. Bertan, Amaiurko gaztelura joanen dira, eta etapa bukatzeko autobusa hartuko dute Baionara.

Espedizioa osatuko duten 126 gazteen artean eskualdeko bat ere izanen da: Unax Zulaika Irigoien doneztebarra.

«Karrikan euskaraz egiteko ohitura indartzea da nire asmoa»

Unax ZULAIKA IRIGOIEN, Doneztebeko gaztea

15 urte ditu Unax Zulaika Irigoienek eta mutiko euskaldun, futbolzale eta Athletic zale amorratutzat dauka bere burua. Aitzinetik ere bere bi anaia zaharragoak osatua dute espedizioa, eta horrek eta «Euskal Herria sakonago ezagutzeko aukera paregabeak» animatu du laugarren edizioan izena ematera. «Anaiek bizitakoa eta kontatu didatena oso interesgarria izan da».

Espedizioan parte hartzeko, ordea, aitzinetik proiektu bat osatu behar izan du. Bere kasuan gizakiak naturan duen eragina gai hartuta, ipuin interaktibo bat egitea erabaki zuen: «Istorio batean momentu zehatz batzuetan irakurleak istorioak nondik jarraituko duen aukera dezake eta ikuspuntu desberdin bat emateko animalia txiki batzuen begiradatik kontatu nuen», azaldu du.

Kontatu duenez, epea ireki zutenean hasi zen buruan bueltaka, baina azken astera arte ez zen lana egiten hasi eta azken egunean bidali zuen. Hori dela eta, sorpresa ere izan da Euskarabenturarako aukeratua izatea: «Alde batetik ez nuen hautatua izateko esperantzarik azken momentuan egin nuelako, baina bertzalde, bai banuen sartzeko itxaropena lana ongi egin izanaren sentsazioa neukalako».

Espedizioan «jende eta leku berriak ezagutzeko esperantzarekin da, eta baita bertze Athletic zaleren bat ezagutzeko gogoz ere». Parte hartzaileen hizkuntza ohiturak aldatzea da Euskarabenturaren helburuetako bat, eta bere kasuan horretan aldaketarik ez dela izanen uste du: «Egia erran nik bai etxean eta bai karrikan euskaraz egiten dut ia beti eta ohitura horrekin segitzea eta indartzea da nire helburuetako bat. Bertzalde, euskalki ezberdinak ezagutu nahi ditut».

Joan aitzinetik mezu hau luzatu du: «Euskarabentura gazteek euskara eta Euskal Herria ezagutzeko, sustatzeko eta babesteko aukera ezin hobea da».


Amaiurko errotan bezeroak hartzeko prets gaude Felipe Oiartzabal


Plaza irisgarriagoa egiteko lanak eginen dira

Lau tokitan oinezkoendako irisgarriagoa eginen dute plaza. Lanak egin ondoren plaza espazio bakar bat izanen da eta ez plazen jarraipen bat.

Etxarri Aranazko Udalak plaza hobetzeko parte hartze prozesua abiarazi zuen 2017ko otsailean. Haren ondorioz, Larreñondon autoendako aparkalekua egin zen, udaletxe pareko zabalgunea eta Larrañeta kalearen zati bat oinezkoendako bihurtu zen. Prozesu haren baitan plazan estalpea jartzea ere erabaki zen. Hartutako erabakien bidez Etxarri Aranatz erdigunean oinezkoei lehentasuna eman zitzaien. Asmo horrekin jarraituz, plazan zehar erabateko irisgarritasuna lortzeko bigarren fase bat eginen du orain udalak. Haren bidez, arkitektura oztopoak dauden lau tokitan horiek kentzeko lanak eginen dira.

Lehen lana liburutegiaren, kutxaren eta liburu dendaren arteko espazioan eginen da: zorua altura berean jarriko da, udaletxe pareko zabalguneko altura berean utziz. Granitozko harlauzak jarriko dira zoruan. Horrekin batera, zuhaitzen ondoan dagoen banaketa murru txikia eta haren aldamenean dauden harrizko kuboak kenduko dira. Aldi berean, liburutegira sartzeko dagoen koxka kenduko da, sarbide irisgarria izan dezan.

Bestetik, Kale Nagusiaren eta Mundiño kalearen bidegurutzearen ondoan beste lan bat eginen da. Udaletxearen aldamenean zeuden aparkatzeko tokiak kendu eta zelaigune txiki bat egin zen. Baina handik aurrera eta atzera ibiltzen direnak udaletxeko espaloia eta zelaigune horretan arkitektura oztopoak dituzte. Horiek kentzeko eta biak altuera berean jartzeko porlanezko zebrabide goratu bat eginen da.

Maiza eta Lazkoz kaleen parean plazako zuhaizti batetik bestera pasatzeko tartea dago. Zuhaiztiak baino beherago dago, eta handik ere ibilgailuak pasatzen dira; lehentasuna dute gaur egun. Plaza guztia altura berean ez dagoenez, oinezkoendako oztopo handia da, batez ere, zaurgarrienak diren pertsonendako: gurpildun aulkian edo taka-takarekin ibiltzen direnendako, silletendako... Behera jaisteko aldapa handia dago eta bustita dagoenean arriskutsua da. Gainera, beheko zorua galtzadarrizkoa da eta horrek adinekoen eta haurren makina bat eroriko eragin ditu. Hori guztia kontuan izanda udalak erabaki du plaza guztia altura berean jartzea, liburutegitik jolas parkeraino. Horregatik, obra bera eginen du haurren jolastokiaren parean. Horrela, oinezkoak lehentasuna izatera pasako dira, ibilgailuen kaltetan.

Bai plazaren erdian eta jolas parkearen ondoan honako lanak eginen dira, besteak beste: harrizko kuboak kendu, gaur egun autoak pasatzen diren tokian porlana bota plaza altuera berean jartzeko, haren gainean granitozko harlauzak jarri, autoendako arranpatan galtzadarriak jarri. Udalak lan horiek guztiak egiteko 77.411,41 euroko aurrekontua du. Lanak udazkenean eginen dira.


Azkoitiko Zero Zabor: "Hutsuneez hitz egin baino, lortu nahi dena izan behar dugu ardatz"

Azkoitiko Zero Zabor taldeko kide dira Irati Lopetegi, Alaitz Oruesagasti eta Iñaki Astigarraga. Sistema mistoarekin bat egin dute, eurentzat eraginkorrena atez atekoa bada ere, edukiontzia kenduta «pauso handi bat» eman daitekeelako. Dena den, bilketa sistematik haratago, aitortu dute galdu egiten direla gutxiago sortzearen eta berrerabilpenaren aldeko mezuak. Ikusi da orain arteko sistemak ez dituela eman behar bezalako birziklatze tasak. Zerk egin du huts? Irati Lopetegi: Asko hitz egin da kontzientziazio arazoetaz. Lan gehiago beti egin daiteke. Beharbada, kontzientziazio kanpainetan indar gehiago egin behar zen, baina birziklatzeko aukera guztiok eduki dugu, eta ez da egin. Alaitz Oruesagasti: Orain egin diren ikastaroekin jende mordoa joan da kuboen bila. Hondakinen erdia pasa da organikoa. Dagoen kuborik txikiena da, eta ez da erdia betetzen. Ikusten da derrigor egitearena sartu arte, herritarren artean ez dela ondo egiten. Azkoitiko eta Donostiako auzo bat izan ziren bosgarren edukiontzia jartzen lehenak. Hondakinen Mahaia martxan jarritakoan, kalkulu batzuk atera genituen: biztanleen %30ek zuten edukiontzi marroiko giltza, eta soilik haien %30ek erabiltzen zuten. Ikusten zen giltza hobariengatik zutela. Sistema mistoak zer hutsune dituela uste duzue? A.O. : Zero Zaborretik esan izan dugu sistemarik onena frakzio guztiak atez ate jasotzea dela. Izan ere, edukiontziak hor dauden bitartean, gaizki egin nahi duenak gaizki egingo du. I.L. : Finean, sistema honek ahalbidetzen duen bakarra da errefusa identifikatzea. Hutsuneez hitz egin baino, lortu nahi dena izan behar dugu ardatz. Bide horretan, hori ziurtatzea pauso handia dela uste dugulako bat egin dugu. Dena den, badakigu beste edukiontziak kalean dauden bitartean errefusa hor galdu daitekeela. A.O. : Dena den, arazoak ematen dituena edukiontzi grisa da, eta hori kenduz gero, pauso handia izango da. Eztabaida bilketa sisteman zentratu da, baina uste duzue gutxiago sortzearekin edo berrerabilpenarekin ahaztu garela? Alde horretatik, zerbait egitea pentsatzen al duzue? A.O. : Ekintza batzuk egin ditugu. Besteak beste, erosketa arduratsuaren inguruan, bigarren eskuko azoka... egin ditugu. I.L. : Tuperrak ere banatu ziren, baina egia da horren funtsa galdu egin dela. Azokarekin ere gertatu zitzaigun. Gauzak egiten dira, baina askotan mezua bidean galtzen da. Dena den, talde bezala inoiz ez gara ahaztu horretaz, eta pauso txikiak egin izan dira. Mezua jendearengana iritsi al da? I.L. : Askotan galdu egiten da. Sistemaren inguruan, ordea, ikusi nahi ez duenak ez du inoiz ikusiko. Hirugarren pertsona batek egingo du lana, baina norberaren etxean suertatzen ez zaionera arte, ez du ikusiko. Galtzeko arrisku asko dago. Sistema honekin, kuboa etxera sartzen duzun unean konturatzen zara ez zaizula ezer kostatzen egitea. Kontua hondakinak ez nahastea da. Sistema honek ahalbidetuko du eskandalu hau guztia baretzea, konturatuko direlako ezer ez dela. Kontzientzia hor hasten da. Eskandalua aipatu duzue. Zer gertatu da halako giroa sortzeko? I.L. : Oportunismoa. Batzuen interes pertsonalak aurrera eramateko, edozer zapaldu eta gainetik pasa dute. Inporta ez den informazioa maneiatu dute. Etxean eroso dagoenari askoz errazagoa egiten zaio informazio hori bere egitea, benetan erreala den informazioa jasotzea baino. Ezin da iritzi bat egi bezala saldu. Informazio bat ematerakoan, zerbaitetan oinarritu behar duzu. A.O. : Eta desinformazio handia. Arratoiak, usainak eta egunero hondakinak zintzilik egotea... Ondo dago bakoitzak bere ikuspuntua ematea, baina esan direnen gezurren aurrean amorrua eta pena sentitzen dugu. Iñaki Astigarraga: Hondakinen kontu honekin pena ematen digu konpondu behar den gauza bat nahastu egin dutela, beste interes batzuk dituztelako. Informatuz gero horren sinplea den gauza baten inguruan batzuk gauzak nahastzen ibili dira. A.O. : Kalean egon garenean, esan izan digute ez dakitela nola antolatu behar duten. Sukalde gisako bat prestatu genuen behin, eta azalpenak emanda eta funtzionamendua ikusita, ‘hau al da guztia?’ galdetzen zuten. I.A. : Izango ez den gauza baten kontra jarri da jendea, hori gertatu da Azkoitian. Sistema mistoaren inguruan, gezurrak diren gauzak esan dituzte. Herri galdeketa bat egitearen alde al zaudete? A.O. : Azkoitian, hondakinen inguruan egin den lanketa eta gero, uste dugu ez datorrela bat. Bilera irekiak egin dira, eta herritar guztiak egon dira gonbidatuta. Bileren ondorio izan zen helburuak finkatzea. Prozesuaren ondorio izan bazen herri galdeketa behar zela, ondo, baina ez zen hala izan. Zentzu horretan oso ondo joan da, eta orain herri galdeketarena... Informatzerik izan nahi ez duen bati galdetu behar al diogu? Eztabaida, ordea, orain sortu da, eta iritzi desberdinak ageri dira. I.A. : Lantaldean batu izan garenen artean hitz egin izan dugu horretaz, eta hobetsi dugu guztiok gustukoa izan daitekeen erdibideko sistema bat bilatzea. Bilketa sistema bati buruzko galdeketa egitea baino, guztion artean adostu zitekeen bilketa sistema bat egitea erabaki zen, galdeketa batean batzuk irabazle eta besteak galtzaile irten daitezkeelako. Orain, sinadurak biltzen ari direnei esan beharko zaie lantaldean hitz egin zela kontu hori, eta beraiek egon izan balira, beste zerbait atera izan zitekeela. Aipatzekoa da, lantaldean bildu izan ginenean, sistema mistoa EAJk proposatu zuela. Legazpiko eredua aurkeztu zuen, eta beste guztiok hori onartzeko prest geundela ikusi zuenean, atzera egin zuen. Horrek erakusten du benetan bilatu izan dugula adostasuna. Herria zatitu egin dela dio zenbaitek. Zuen ustez ere bai? I.A. : Giro hori sortu nahi izan dute, eta neurri batean hori saihestu dugula uste dut. Asko ahalegindu dira, baina bere horretan ez dute horrenbeste gaiztotzerik lortu. Ez den sistema baten kontra jarri nahi izan dute. I.L. : Uste dut ahaztu egin dela benetan zer lortu nahi den. Guztiok nahi dugu birziklatzea, hor ez dago eztabaidarik. Beraz, guztiok ingurugiroarentzat onena nahi badugu, denok elkartuta aritu beharko genuke. Hori ez da errealitatea, eta planteatu beharko da zergatik den hori. Zero Zabor atez atekoarekin gaude hasieratik, eta ez da hori jarriko dena, baina hemen gaude birziklapenarengatik, ahal duguna ematen. Guztiek hori egin izan balute, ez litzateke zatiketa batetaz hitz egingo. Prozesuan talde bakoitzak malgua izateko konpromisoa hartu zenuten. Zer uzteko prest egon zarete? I.A. : Gure jarrera izan da lantaldeak eta udalbatzak onartutako irizpideak errespetatuko zituen bilketa sistema izatea. A.O. : Irizpide horietako bat zen errefusari ateak ixtea. Bost edukiontzien sistemak ez zuen hori betetzen, beraz, alboratu egin genuen. Frakzioak banatzea ahalbidetzen zuen sistema da jarriko dutena. Bosgarrenak inon funtzionatu ez duen bezala, beste herri batzuetan funtzionatzen du sistema mistoak. Zestoan sistema komunitarioa jarri dute martxan. Zer iruditzen zaizue hangoa, eta zergatik egon da han adostasuna, hemen ez bezala? I.A. : Testingurua azalduko dizut. Hondakinen lantaldean biltzen ari ginen bitartean, bagenekien Zestoan zer sistema jartzekotan ziren. Azpeitian ere berdina jarri behar zutenean, EAJk esan zuen ez zuela nahi ‘bebarruan txerrijanaririk’. Testuinguru horretan, EAJk Legazpiko eredua ekarri zuen. Orduan, Legazpikoaren bidetik joan ginen. Bide horretatik joatea zela egokiena uste genuen. Testuinguruak lagundu egiten zuen sistema hori bultzatzeko. I.L. : Horrez gain, iruditzen zaigu Azkoitiko sistema egokiagoa dela, emaitza hobea ahalbidetuko duelako. Frakzioak zenbat eta gehiago pertsonalizatu, kontrola handiagoa izango da, beraz, emaitzak hobeak izango dira. Iruditzen zaigu komunitarioa gatazkatsuagoa dela. Gaiaren inguruan bereziki zerbaitek kezkatzen al zaituzte? I.L. : Jendea animatu nahi dugu, gauzak hobeto egiteko aukera bikaina dagoelako, eta ez duelako ahaleginik eskatzen. Azkenean, hobekuntza guztiok antzemango diogu. Etxeko hondakinetatik hasita, ohitura pila bat aldatu daitezke, zenbat hondakin sortzen dugun ikusita. Murrizketa, beraz, horrela hasi daiteke. Gizartea eraldatzeko palanka da. A.O. : Pauso txiki batekin aldaketa handia eman daiteke. Edukiontzi grisa bakarrik kenduta, %33tik %70ra igo gaitezke.


Sanferminak hasi zirenetik hamabost sexu eraso salatu dituzte, eta 11 gizon atxilotu

Hori gaitzesteko, Iruñerriko mugimendu feministak elkarretaratzera deitu du gaurko; 21:00etan bilduko dira, Gazteluko plazan.

Sanferminetako lehenengo egunetan hamabost sexu eraso salatu dituzte, eta 11 gizon atxilotu. Javier Remirez Nafarroako lehendakariorde eta Funtzio Publikoko kontseilariak horren berri eman du gaur goizean, eta adierazi du «edozein sexu eraso» gaitzetsi behar dela. Era berean, Iruñerriko mugimendu feministak sexu erasoen aurka protesta egitera deitu du gaurko; 21:00etan elkartuko dira Gazteluko plazan. Iruñeko Udaleko bozeramaileen batzordeak bat egin du mobilizazioarekin, baita Nafarroako Gobernuak ere.

Remirezek azaldu duenez, sexu erasorik larriena larunbatean gertatu zen. Emakume batek salatu zuen etxe batean eraso egin ziotela. Egunean bertan, Udaltzaingoak gizon bat atxilotu zuen. Atzo deklaratu zuen epailearen aurrean, eta aske utzi zuen hark, urruntze agindu batekin. Nafarroako Gobernuak larunbateko erasoa gaitzetsi du, eta elkartasuna adierazi die emakumeari eta haren familiari.

Nafarroako Foruzaingoak jakinarazi duenez, beste gizon bat atxilotu dute igande gauean, Gazteluko plazan bertan, sexu eraso bat egitea egotzita; ukituak egitea leporatu diote.


Baztango Artisauak eta Zaporeak elkarteek azoka eginen dute asteburuan Elizondon

Apirilaren 9an, larunbat goizean, Baztango Zaporeak eta Baztango Artisauak Elizondoko plazan izanen dira bertze behin, 10:00etatik 14:00etara. Gainera, ohikoa den bezala Aste Santuan ere merkatua eginen dute Elizondoko plazan eta beheitiko karrikan, apirilaren 15ean eta 16an.


Kutxa Bira Donostiako kaleetatik ibili zenekoa

Duela bi hilabete eta erdi, maiatzaren 30ean, ametsez betetako Kutxa Bira Donostiara heldu zen, eta hiriko kale gehienak zeharkatu zituen. Ehun Euskal Errepublikaren aldeko mugimendua izan zen Kutxa Bira auzoz auzo mugitzeko arduraduna, “kezka, arazo, proiektu eta borroka diferenteak aurrera ateratzeko Euskal Errepublika” behar dela aldarrikatuz. Kutxa Birak Donostian bizitakoa dokumental batean biltzen ari dira, eta horren zati txiki bat argitaratu dute orain sare sozialetan. Bideoan, herritarrak ametsez betetako kutxa alde batetik bestera eramaten ikusteaz gain, Ehuneko kide Unai Apaolazaren adierazpenak entzuten dira. Jarraian, Ehunek argitaratutako bideoa:

Pasa den maiatzaren 30ean #KutxaBira Ehunek Donostian zehar mugitu zuen auzoz auzo kezka, arazo, proiektu eta borroka diferenteak aurrera ateratzeko #euskalerrepublika behar dugula esateko. Hemen dokumentalaren zati bat. pic.twitter.com/YcQDLZisrB— Ehun #EuskalErrepublika (@ehunduz) August 16, 2021


Txistu doinuekin girotuko dute San Anton eguneko iluntzea Kankinkabarako txistulariek

Aurten ere, Bermeoko Kankinkabara Txistu Taldekoak kalera aterako dira San Anton Egunean (urtarrilak 17); martitzen iluntzea txistu doinuekin girotzeko ardura edukiko dute.

20:00etan jarri dute batzeko ordua Lameran dagoen Andeko Tabernan. Handik abiatuta, Portuzarrerako bidea hartuko dute.

San Anton besugos a monton dio esaera zahar batek, portuan bisiguak ohikoak izaten baitziren sasoi honetan. Garai batean txistulariek agurtzen zituzten arrantzaleak portutik bertatik, eta haiek itzultzean modu berean ematen zieten ongietorria. Kankinkabara sortu zenetik, ohitura hori berreskuratu dute txistulariek.

Urteroko ohiturari eutsita, Arrantzaleak esnatzen eta Gregorio Solabarrieta bermeotarraren Kresaletan piezak joko dituzte. Portuzarrean geldialdia egin, eta txalupa batetik bisiguak botako dizkiete, antzina egiten zena irudikatuz. Ondoren, txistulariek elkarrekin afalduko dute Andeko tabernan.


Aforo mugatuarekin hasi dituzte bisitak Gaztelugatxen

Aforo mugatuarekin eta bestelako segurtasun neurriekin, baina Bizkaiko altxorretako bat zabalik da berriro.


Euskara sustatzeko Udaltop jardunaldietako izen-ematea, zabalik

Topaketak maiatzaren 12an eta 13an eginen dira, aurrez aurre eta online, eta haur zein gazteentzako hizkuntza-eskaintza egokia egituratzeko gakoak emango dituzte. Era atariko eta Euskaraz Klika! egitasmoko egileek parte hartuko dute.

Toki-erakundeetan euskara zerbitzuak sustatzeko Udaltop jardunaldien XIV. edizioa maiatzaren 12an eta 13an izanen da. Aurtengo edizioan 16 urte bitartekoengan jarriko da fokua. Hain zuzen, horien artean euskara sustatzeko politika publiko egokiak antolatzeko gakoak ematea izango da xedea.

Eskolak bakarrik ezin badu… Zer eta nola egin behar dugu hobeto 16 urte bitartekoentzat hizkuntza politika egokia antolatzeko? izenburupean, 2022 urteko egitarauak lau ardatz izango ditu aztergai: ikuspegi orokorra, eskola, eskola-orduz kanpoko jarduerak eta talde-lana.

Hamalaugarren edizio honetan, Udaltopek Lasarte-Oriako plaza berreskuratuko du. Bi urteko etenaldiaren ondotik, Manuel Lekuona Kultur Etxeak bi eguneko jardunaldia hartuko du 2022ko maiatzaren 12an eta 13an eta online jarraitzeko aukera ere izango da

Jardunaldiaren egitaraua www.udaltop.eus webgunean dago eskuragarri. Horren hasieran, haur-gaztetxoen ezaugarri soziolinguistikoen gaineko ikuspegi orokorra emango dute erakunde publikoetako ordezkariek. Nafarroaren kasuan, Ana Ollo Nafarroako Gobernuko Herritarrekiko Harremanetako kontseilariak azalduko du Foru komunitateko egoera.

Egitarauan Kataluniako egoeraren berri izateko saio bat txertatu da, bai eta, eskolako eta eskolaz kanpoko esparruen arteko lankidetzaren adibide diren proiektuak ere; horien artean, Nafarroan egindako bi: haurrak euskaraz eskolaturik dituzten familientzako informazioa eta baliabideak eskaintzen dituen Era webgunea, Nafarroako 28 toki entitatek sustatua; eta euskara aisialdian, digitalean ere, sustatzeko Euskaraz kilika! egitasmoa, Dindaia Fundazioak burutua.

Topaketak Nafarroako Gobernuaren erakunde autonomoa den Euskarabideak eta Eusko Jaurlaritzak, Araba, Bizkaia eta Gipuzkoako Foru Aldundiek, Communauté D «Agglomeration Pays Basque» erakundeak eta Lasarte-Oriako Udalak antolatu dituzte. Matrikulazioa www.udaltop.eus webgunean egin behar da eta aurrez aurrekoa edo on line modalitatekoa hautatu beharko da.


Eusko Label liga: hau ezin da errepikatu

Abuztuaren hasieran jakin denez, Traineru Kluben Elkartearen (TKE) ikus-entzunezko plataformak (ACT TV) gaztelaniaz hitz egitera derrigortu nahi izan zuen Donostiarra Arraun Elkarteko kide bat uztailaren 25ean, Lekeition jokatutako estropadaren ondoren. Euskal Herrian Euskarazen (EHE) bidez salatutako egoera horren aurrean, honakoa adierazi nahi dugu kostaldeko herrietan euskararen alde lan egiten dugun bost eragilek: 1) Elkartasuna adierazi … Jarraitu Eusko Label liga: hau ezin da errepikatu irakurtzen


Albiste izango dira: Israel-Hamas gerra, Euskadi Literatura sariak eta txertaketa kanpaina Nafarroan

Gaurkoan albiste izango direnen laburpena, hitz bitan.

Honako gai hauek hartuko dituzte gaur, urriak 13, hedabideetako lerroburu nagusiak:

-Israel-Hamas gerra: Israelek ukatu egin du Gaza hegoaldean su-etena adostu dutela. Egiptoko segurtasun indarren arabera, baina, Egiptok, AEBk eta Israelek su-etena adostu dute, eta Egiptok Rafahko pasabidea zabalduko du.

-Euskadi Literatura sariak: Eusko Jaurlaritzako Kultura eta Hizkuntza Politika sailak zazpi Euskadi Literatura sari banatzen ditu. Falta diren laurak Literatura Gaztelaniaz, Euskarazko Literatura Itzulpena, Saiakera Euskaraz eta Saiakera Gaztelaniaz dira, eta gaur iragarriko dira horien irabazleak.

-Txertaketa kanpaina Nafarroan: Nafarroako Gobernuko Osasun Departamentuak gaur abiatuko du gripearen eta covid-19aren kontrako txertaketa-kanpaina. 60 urtetik gorakoak (160.000 pertsona inguru) eta gaixo zaurgarriak (7.500etik gora) izan dira dosia jasotzen lehenak. Osasun langileek eta arlo soziosanitarioan lanean daudenek hilaren 23tik aurrera jasoko dute txertoa.


"Beti egin daiteke zeozer, batzuetan ez, baina bai"

Kirol esparru egokitu eta inklusiboan gabiltzan profesionalontzat, ikaskuntza-prozesua kirolariena bezain garrantzitsua da, nahiz eta sarritan zailtasunak izan. hala ere, horrek hobetzeko aukerak ematen dizkigun heinean, imajinagaitzak zaizkigun gaitasunekin aurkitzen gara etengabe.

Denboraldi-itxiera ikaragarria izan dela sentitzen dugu: helburuak bete, hobetu eta berriak sortu ditugu gizartearen eskaerei erantzuten jarraitu ahal izateko. Haszten elkartearen aurrekariak ikusita, antzeman daiteke horren esku-hartze gehiena kirol egokituaren esparruan dagoela, hau da, "berdinekin", edo desgaitasunak dituztenen artean egindako praktiketan. Hala ere, badirudi gizarteak ez dituela inklusiorik gabeko jokalekuak guztiz ondo ikusten, eta, sarritan, "inklusioa" bezalako hitz potoloa zuzentasun politikoa besterik bilatzen ez dutenen ahotatik entzuten dugu. Aldiz, errealitatea askotarikoa da, ikuspuntu asko daude, eta, sarritan, parte hartzaileen pertzepzio eta sentsazioak kon-tuan hartzea ahazten zaigu.

Zer da inklusioa? Alegia, bakoitzarentzat kontzeptu desberdina izateaz gain, praktikan jartzerako orduan ere, bakoitzaren arabera, prozesua aldatzen da. Hau da gakoa: kirolari bakoitzaren gaitasun motor eta ezaugarri psikosozialen arabera, beharrezko egokitzapen bereizleak aurkitzea. Dena den, integra-zio- eta inklusio-prozesua ondo egingo balitz, elkarbizitzaz hitz egiten ariko ginateke, beharrezko egokitzapenak nahi gabe egingo genituzkeelako, eta, hortaz, ez genituzke par-te hartzaile guztiak berdin tratatuko. Gainera, profesionalok konturatu beharko ginateke kirolariengandik ikasteko behar handiagoa dugula beraiek gugandik baino. Elkarteko kirolari batzuek esaten zuten bezala: "Kideen arteko desberdintasunek taldea aberasten dute, nork bere harri-koskorra ekartzen bai-tu". Hor ikus daiteke nola haien aniztasunean aberastasuna aurkitzen duten.

Boccia, Grezia Klasikoan jatorria duen taktika eta trebetasuna konbinatzen duen kirola praktikatzen duen batek esaten zuen bezala, "beti egin daiteke zeozer, batzuetan ez, baina bai".

Hurrengo urteari begira, elkartean aurten ereindako haziak zaintzea tokatzen zaigu, beti ere gure betiko gogo eta ilusioz eta taldearen elkarlanarekin; besteak beste, aurten hasitako zahartze aktiborako lanbide tailerra edo HasztenTV istorioak kontatuz kirol egoki-tuari eta inklusiboari ikusgarritasuna emateko proiektuari, hain zuzen ere.

Ez da esan gabe geratuko zein zaila den batzutan parte hartzaile guztiei profesionaltasunez erantzutea; monitore askok unibertsitate edo goi mailako graduetan formakuntza eskasa salatzen dute. Baina, gurean, esperientzia da prestakuntzarik onena, kirolari bakoitza mundu berri bat delako, eta egokitzapenak parte hartzaile bakoitzaren beharretara egokitu behar direlako, ahal den neurrian, noski.


«Bada ondo egindako lan baten eta sare indartsu baten seinale»

Nerea Ibarzabal Bizkaiko bertsolari txapelduna Leidorreko oholtzan izango da bihar, Ataria Bertso Jaialdian.

Ataria Bertso Jaialdian ariko zara, eta dagoeneko ezagutzen duzun oholtza da. Nola zatoz?

Poz-pozik noa. Bigarren aldia izango da, eta Harituzetik esan didatenez edukiera ez da izango orain urte batzuk moduan, baina beti da plaza bat zirrara eragiten duena. Zabal-zabala da eta oso beroa, orduan arduratik eta gogotik ere badut hor egoteko.

Ia bi urte da osasun egoerak kultura kolpatu duela, bertsolari eta sortzaile moduan nola bizi duzu?

Denon moduan boladaka. Batzuetan baikorrago eta beste batzuetan ezkorrago, egia dena da ez dela batere erraza. Batez ere, orain negu partean, saio gehienak otorduen bueltakoak izaten ziren edo barruko saioak, eta orain oso gutxi ari dira egiten edo antolatuta zeudenak bertan behera gelditzen jarraitzen dute. Jada, momentu batzuetan frustraziorantz ere bai, zeren ematen zuen aurretik amaituko zela. Aurreko negutik errepikatzen da negua, eta ez da erraza batez ere animo aldetik, baina eskertzen da bestalde, jaialdi formatuak behintzat mantentzeko antolatzaileen konpromisoa eta ardura. Badakigu ez dela erraza. Lehen otordu zirenak edo jaialdi bihurtzen ari dira edo bestela ez da ezer egiten, horregatik eskertzen da negu honetan ere zerbait egitea bizipozari eutsi ahal izateko.

Feminismoaren bidetik berriz, lan handia ari zarete egiten bertsolaritzan, baina zein da egoera?

Gai zabala da, eta fokua non jartzen denaren arabera ondorio ezberdinak izan daitezke. Txapelketak pasa berri dira, eta Xilaban neskak finalean ondo, Nafarroan Saioa eta Bizkaian buruz burukoan biok emakumeak, baina txapelketa ez den beste esparru batzuk sortu eta indartu dira feminismoaren bidez. Gu baino helduagoak ziren emakumeek zabaldutako bidetik, gero ahalduntze bertso eskolan, Ez da kasualitatea moduko saioetan, eta mugimendu feministatik antolatu diren saio horiei esker ere uste dut indartu dela gure konfiantza eta gure arteko aliantza hor. Pasa den udazkenean ikusi da txapelketara ere iritsi dela konfiantza hori. Honekin ez dut esan nahi feminismo ikuspegi batetik txapelketa erraza denik edo justua denik. Pertsonalki, guri eusten babes handi bat zegoela sentitzen nuen, eta hori gako handi bat da zuk zure buruarengan eta zure bertsoengan sinesteko.

Tokiko euskarazko komunikabideak antolatu du saioa. Nola ikusten dituzu tokiko komunikabideak?

Iturri handi eta oso homogeneo eta indartsu batzuk bonbardatzen gaituzte uneoro, eta tokiko komunikabideek fokua gertukoan, gertuko ikuspegian eta gertuko bestelako milaka arazoetan jarri dute. Horrekin eskualde bateko konfiantza eta sinesgarritasuna irabazi dute, eta nik uste dut Ataria-k hori baduela, gainera euskaraz eta euskaratik eginda. Bestalde eskertzekoa da kulturarekin ere konpromisoa izatea, eta honelako bertso saio eder bat antolatzea bada ondo egindako lan baten eta sare indartsu baten seinale.


Zarauzko EH Bilduk udal hauteskundeetarako zerrenda aurkeztu du

Koalizio abertzaleak herriko arazoei eta beharrei "ikuspegi ezberdinetatik" erantzungo dioten eta "ekarpen berria" egingo duten zarauztarrekin osatu du Maiatzaren 28rako zerrenda.

Udal hauteskundetarako bi hilabeteren faltan, Zarauzko EH Bilduk 24 laguneko zerrenda aurkeztu du. Itziar Murua alkategaiak adierazi duenez, azken lau urteotan pilatutako esperientziarekin batera, ikasketetan zein arlo profesionalean duten jakintzagatik eta talde lanerako duten izaeragatik "ekarpen berria" egingo dieten jendea gehitu dute zerrendara. "Ohiko ilusioaz eta aniztasunaz gain, herriko arazoei eta beharrei ikuspegi ezberdinetatik erantzungo dioten zarauztarrek osatzen dute", nabarmendu du.

Zarauzko EH Bilduko koordinatzaile Aitor Korta aditzera eman du "Zarautzek dituen erronkei erantzunak emateko gogoa, ilusioa eta konpetentzia" duten herritarrak bilatu nahi izan dituztela, eta "oso gustura" daudela osatu duten zerrendarekin. Bere iritziz, zarauztarren "izaera, sentimendua eta aniztasunaren isla" da.

Kortaren esanetan, Zarautz aldatzen ari da eta udalak "erantzunak eguneratu" behar ditu: "Gobernatzeko ereduak, aurpegiak, akordioak, eta politikatik eskaintzen dituen erantzunak berritu behar ditu, inertziatik gobernatzeari utziz. Hori da zerrenda honekin Zarauzko herriari eskaintzen dioguna. Aukera berriak sortuko dira, eta baliatu egin nahi ditugu".

Honako hauek osatuko dute Zarauzko EH Bilduren hautagai zerrenda:

1. Itziar Murua Uria

2. Ion Arozena Eizagirre

3. Ainara Landa Argote

4. Ander Lucas Aranceta

5. Eider Gurrutxaga Larrañaga

6. Mikel Agirre Etxaniz

7. Ainhize Larramendi Larrarte

8. Esther Agirre Ruiz

9. Jexus Goikoetxea Balentziaga

10. Bartolo Iribar Sorazu

11. Eider Illarramendi Azkue

12. Imanol Epelde Pagola

13. Garazi Olaizola Irureta

14. Iker Lizarriturri Martiarena

15. Ane Urzelai Aranbarri

16. Xuban Zumeta Irureta

17. Itziar Iruretagoiena Agirrezabalaga

18. Salba Bergara Erzilla

19. Amaia Arruti Agirre

20. Perdi Paredes Manot

21. Pili Mujika Zumeta

22. Jabi Etxaburu Elu

23. Goizane Arana Arexolaleiba

24. Andoni Mancisidor Eizmendi


Munduko arrozen usainaz eta kulturartekotasunaz gozatzen

Arrozaren eta gastronomiaren bitartez, kultura aniztasuna ikusarazi dute aurten ere Munduko Arrozak ekimenari esker. Integrazioa sustatzea izan du helburu Seber Altube plazan egin den arrozaren festak. Hori guztia, gainera, posible izan da usain eta itxura ederra duten errezeten laguntzarekin.

Hamar herrialdeetako errezeta ezberdinak prestatu dituzte: batzuk klasikoagoak, beste batzuk, aldiz, ausartagoak edo zenbaitendako ezezagunak zirenak. Pikantea, hainbat espezia, jogurta, olagarroa, soja saltsa, azafraia… hainbat osagarri egon dira parte hartzaileen mahaietan.


Gamesaren akzio guztiak erosteko eskaintza publikoa iragarri du Siemens Energy konpainiak

Akzio bakoitzeko 18,05 euro eskaini ditu konpainia alemaniarrak. Zamudion eta Sarrigurenen daude Siemens Gamesaren egoitzetako bi, eta lantegiak ditu, baita ere, Asteasun, Mungian eta Arazurin. Orotara, ia 3.000 langile ditu Hego Euskal Herrian.

Zurrumurrua bazebilen, eta gauzatu da: Siemens Gamesa Renewable Energyren akzio guztiak bereganatzeko eskaintza publikoa egin du Siemens Energyk. Akzioen % 32,9 bereganatzea falta zitzaion konpainia alemaniarrari Gamesaren jabetza osoa izateko — egun, % 67 du jabetzan —; beraz, operazio honekin, osorik berea litzateke. Modu horretan, burtsako kotizaziotik ateratzea lortuko luke.

Gamesaren akzio bakoitzeko 18,05 euro eskaini ditu Siemens Energyk; 2022ko maiatzaren 17ko azken itxiera-prezioarekin alderatuta (14,13 euro akzioko), % 27,7ko prima da. Orain, hilabeteko epea du Balore Merkatuaren Batzorde Nazionalean eskaria erregistratzeko.

Merkatuaren egungo prezioak aintzat hartuta, Siemens Gamesaren akzio guztien balioa 11.279 milioi eurokoa da. Beraz, Alemaniako taldeak 3.722 milioi euro ordainduko lituzke konpainia osoa bereganatzeko falta zaizkion akzioak (heren bat) eskuratzeko.

Operazioa aurrera badoa, Bank of America eta J.P. Morgan erakundeek finantzatuko dute; Siemens Energyk aurkeztu duen eskaintzaren arabera, 2.500 milioi inguru kapital edota antzeko finantza-tresnak erabilita jarriko ditu, eta eragiketaren gainerako zenbatekoa zorraren edota erabilgarri duten kutxaren bidez ordainduko du.

Siemens Energyk erosketa eskaintzaren berri emateko zabaldu duen komunikatuan dioenez, zuzendaritzak Gamesaren egungo arazoei eta erronkei aurre egiteko hartu dituen erabakiei lagunduko dio operazio honek, "negozioa egonkortzeko eta indartzeko neurrien bidez". Besteak beste, "produkzioan, horniketa katean edota proiektu eta bezeroen kudeaketan" izango du eragina.

Konpainiaren hitzetan, bi taldeen bat egiteak "kostuetan sinergiak" ahalbidetuko lituzke; datozen hiru urteetara begira egin duten aurreikuspenaren arabera, urtean "300 milioi euro inguruko kostu sinergiak" izan ditzake talde bateratuak.

Christian Bruch Siemens Energyren kontseilari ordezkariaren arabera, "urrats garrantzitsua" da Siemens Gamesa osorik bereganatzea, trantsizio energetikorako estrategiaren bidean.

Siemens Gamesa 2017an sortu zen, Gamesak eta Siemens konpainiaren adar eolikoak bat egin ondoren. Orduan, eskaintza publikoa egitetik salbuetsita utzi zuen konpainia alemaniarra Balore Merkatuaren Batzorde Nazionalak, operazioaren "industria helburua" kontuan izanda. 2020an, berriz, Siemens Energyk % 67ra igo zuen bere partaidetza Gamesan, Iberdrolaren esku zeuden akzioak (% 8) bereganatuta 1.000 milioiren truke (20 euro akzioko).

Langileak, "oso kezkatuta"

Konpainiak hiru zentro edo lantegi ditu EAEn (Zamudion, Asteasun eta Mungian), eta beste bi, Nafarroan (Sarrigurenen eta Arazurin). Langileek adierazi dutenez, hilabeteak zeramatzaten "zurrumurruak entzuten" baina erabakiak ezustean hartu ditu, larunbat gauez iragarri delako, eta erabilitako terminologiak "susmo txarrak" sortarazten dizkie: "Erabateko integrazioaren ondoren, Talde konbinatuak urtean 300 euro inguruko kostu-sinergiak izan ditzake, gutxi gorabehera. Gainera, hamarkada amaierarako ehunka milioi euroko diru-sarreren sinergiak ere espero dira" dio duela ordu gutxi aurkeztutako oharrak.

Clara Fernandez CC.OO. sindikatuko ordezkariak Zamudioko Siemens Gamesa Eolicako enpresa-batzordean argi esan du: "Gure esperientzia kontuan izanda, honelako mugimendu bat dagoen bakoitzean, kaleratzeak daude". EITB Mediari emandako elkarrizketa batean ohartarazi duenez, "oharrean sinergiei buruz hitz egiten du konpainiak eta gure esperientzian oinarrituta, konpainiak sinergia aipatzen duenean, kaleratzeak etorri ohi dira. Hori da gure kezka nagusia".

Ildo berean mintzatu da Mikel Irastorza, Asteasuko lantegiko enpresa-batzordeko LABeko ordezkaria ere. "Oraindik ez dakigu ze ondorio izango duen erabakiak Euskal Herriko langileengan baina aurrekariak ikusita, sinergiari buruz hitz egin duten bakoitzean lanpostuak galdu dira".

"Aldaketa nabariak"

Bere aldetik, Niko Cuenca ekonomialaria Euskadi Irratian izan da, erabaki horren aurrekariak eta ondorioak aletu eta azaltzeko. Horren arabera, "oso aldaketa nabariak" datoz, konpainiak akzioen % 100 erosita. "Enpresan aldaketa potolo bat egin nahi denean etxe barruan arazorik izan gabe, horrelakoak egiten dira", esan du.

Itsasoko eta lurreko sorgailuekin aritzen da enpresa, biak haize energiarekin lotutakoak. Offshore deritzon zatia (itsasoan, kostaldetik urrun dauden instalazioak) ondo funtzionatzen ari da eta, aldiz, arazoak izaten ari dira lurreko azpiegiturarekin: "dagoeneko saldu dituzte sorgailu batzuk", nabarmendu du ekonomialariak. "Litekeena da hain errentagarria ez den negozio zatiari uko egitea. Hortik joko dutela uste dut. Konpainiak ez du arazorik izan nahi akziodunen artean", zehaztu du.


Norberetik hasita, zaintzak erdigunera ekartzeko saioa gaur

Tratu Onen Foroa egingo dute Biterin, 17:30etan hasita. Parte hartzeko, aldez aurretik eman behar da izena, emailez.

Tratu Onen Foroa antolatu dute gaur arratsalderako, Biterin, Hernaniko Udalak, Arremanitz kooperatibak eta Berdintasun Kontseiluak. Sukalde gelan izango da, 17:30etan hasita; eta parte hartzeko, aldez aurretik eman behar da izena, emailez idatzita, hernanitoherri@gmail.com helbide elektronikora.

Oraingoan, zaintzaren gaia jarriko dute mahai gainean: Eta ni? Zaintzak erdigunera, norberarena ere bai. «Ondo egotea batere erraza ez den garaietan bizi gara, baita baldintza duin samarrak izanda ere. Pandemia garaia baino lehenago ere, gutako askok emozioen kudeaketan trebatzen jarraitzeko beharra bagenuen. Izan ere, zer sentitzen ari garen jakitea konplexua izan daiteke. Eta batzuetan, emozio horri nola erantzun jakiteko galdu xamar aurkitzen gara, nondik hasi jakin gabe», diote.

Horregatik, gaurko foroan proposatu nahi dute abiapuntu bat, «inspiratzeko edota kokatzeko lagungarri izan daitekeena. Gure beharrei arreta jartzen laguntzeko tresna bat sortu dugu, eta horrekin esperimentatzeaz gain, elkarrekin pentsatu eta elkar entzunez ikasteko aukera aproposa izan daiteke». Izan ere, «elkar zaintzearen garrantzia» azpimarratu dute; eta horretarako, komeni dela presente izatea «norberak zein behar dituen».


Adunako Andramariak 2023

Abuztuak 15, asteartea

AMA BIRJIN EGUNA

07:00 Diana txistulariekin.

11:00 Meza Nagusia.

12:00 Umeen dantza saioa. Axeri dantza.

18:00 Bertsolariak: Aitor Mendiluze, Oihana Iguaran, Amets Arzallus, Joanes Illarregi, Nerea Ibarzabal. Gai jartzailea: Oibar Olano.

22:30 Zezen Suzkoa.

Jaien amaiera.


XLVIII. Kontzejupeko Pilota Txapelketa aste honetako partidak asteazkenean jokatuko dituzte

Oteiza Pilota Kirol Elkarteak antolatutako XLVIII. Kontzejupeko Pilota Txapelketako partidak etzi, asteazkena, jokatuko dituzte Kontzejupean. Hona hemen partiden ordutegiak:

Aste honetan, benjaminem, infantilem eta jubenilen zein nagusien arteko pilota partidak jokatuko dituzte Kontzejupean. Asteazkenean, 17:15etik aurrera jokatuko dituzte sei pilota partida. Hona hemen zerrenda:


Nafarroak etxeratze agindua luzatzeko eskea eginen die epaileei, berriz ere

Gobernuak bihar helaraziko dio neurriari eusteko eskabidea Nafarroako Auzitegi Nagusiari. Nafarroako Gobernuko presidenteorde Javier Remirezen hitzetan, muga «biziki eraginkorra» da.

Nafarroako Gobernuko presidenteorde Javier Remirezek egin du iragarpena: beste behin, asteburuetako eta jai egunetako etxeratze agindua ezarri beharra dagoela uste du gobernuak, izurriteari kontra egiteko. Hori dela eta, neurriak beste astebetez indarrean jarrai dezala eskatu diote Nafarroako Auzitegi Nagusiari, hark baitu horretarako eskumena. Oraingoz, arauak ostegunean du iraungitze data.

Neurriak orain arteko ezaugarri berberei eustea da asmoa. Hau da, etxeratze agindua COVID-19aren intzidentzia maila oso handiko udalerrietan izanen da indarrean, larunbatetan, igandeetan, jaiegunetan, usadioz herrietan festak egiten diren egunetan eta festa horien bezperetan. Ordutegiari dagokionez, aginduak 01:00etik 06:00ak arte debekatzen du kalean egotea.

Gaurko prentsaurrekoan, Remirezek nabarmendu du neurria «biziki eraginkorra» gertatzen ari dela. Gainera, gogora ekarri du datozen asteetan Nafarroako herri askotan ospatu ohi direla festak, pandemiarik izan ez denean, eta, beraz, inportantea dela kutsatzeak eteteko prebentzio neurriak ezarrita edukitzea.


Garoa liburu dendak urte bukaera arteko egitaraua aurkeztu du

Urrian, azaroan eta abenduan hainbat literatur solasaldi eta kontzertu izango dira.

Ezkerretik eskuinera, Imanol eta Eneko Agirre eta Oier Arantzabal. (Zarauzko Hitza) Egitarau zabala antolatu du Garoa liburu dendak ikasturte berrirako. Oraingoan ere hiru zutabe izango ditu: euskarazko zein gaztelaniazko irakurle taldeak eta kontzertuak. Berrikuntza gisa, Paperezko kontzertuei dagokienez, gonbidatuek emanaldi bikoitza eskainiko dute; bata Zarautzen eta bestea Donostian. Gainera, Zarauzko saioen eguna eta ordua ere aldatu egin dituzte. Igandeetan beharrean, larunbatetan izango dira aurrerantzean—Joseba Irazoki eta Beñat Axiarirena kenduta; hori igandean izango da—; eta 12:30ean hasiko dira, 11:30en hasi beharrean. "Vermutaren orduan", alegia. Urriaren 29an izango da lehenbiziko Paperezko kontzertua Zarautzen, Willis Drumond taldeko abeslari eta gitarra jole Jurgi Ekizarekin. BH036-DG diskoa aurkeztuko du birako azken kontzertu horretan. Emanaldi "oso intimoa" izango dela aurreratu dute Garoako ordezkariek. Horren ondoren, Joseba Irazoki eta Beñat Axiari (azaroaren 20an) zein Iñigo Garces Cabezafuego (abenduaren 17an) izango dira. Sarrerak dagoeneko salgai daude Garoan, 10 euroren trukean. Aurreko saioetan bezala, Debolex ekoiztetxeak kontzertu bakoitza grabatuko du ikasturte berrian ere. Aurrez egindakoak, www.paperezkoak.com webgunean daude ikusgai. Jarraitu albistea irakurtzen, Zarauzko Hitzaren webgunean.


ART-ko bost jokalari, Ordiziaren elastikoa defendatzen lagunartekoan

Pasa den asteburuan lagunartekoa jokatu zuen Ordiziako 23 urtez azpiko taldeak Burgosen. Bertan egon ziren Arrasate Errugbi Taldeko Joseba Santa Cristina, Asier Delgado , Unai Suinaga, Andoni Narbaiza eta Danel Argoitia. Azken honek partidu ofizialak ere jokatu ditu Goierrikoekin.

Ordizia Errugbi Elkarteko 23 urtez azpiko taldeak arrasatearren ordezkaritza zabala izan zuen, hilaren 16an, Burgosen kontra jokatutako lagunarteko partiduan. Arrasate Errugbi Taldeko bost jokalari aritu ziren norgehiagoka horretan goierritarren elastikoa defendatzen: Danel Argoitia, Asier Delgado, Unai Suinaga, Andoni Narbaiza eta Joseba Santa Cristina.

Jakina denez, eta aurtengo ezohiko denboraldian errekurtsoak partekatze aldera, Arrasate Errugbi Taldeak lankidetza hitzarmena sinatu zuen Ordizia Errugbi Elkartearekin Gabonen bueltan. Euskal Ligaren estreinaldiko jardunaldian, ondorioz, zenbait goierritar aritu ziren Mojategin elastiko zuri-morea defendatzen, Durangoren kontrako norgehiagokan. Gauza bera gertatu zen Arrasate Errugbi Taldeko jokalariekin Ordiziaren 23 urtez azpiko taldeak Burgosen kontra jokatutako lagunarteko partiduan.

Danel Argoitia, Ordiziarekin partidu ofizialetan

Azpimarratu beharra dago, aipatutako hitzarmena sinatu aurretik, Argoitiak goierritarren deia jaso zuela aurtengo denboraldian Ordizian jokatzeko. Arrasatearraren erantzuna baiezkoa izan zen, eta, hortaz, aurten ordiziarren jokalaria izango da, partidu ofizialetan ere elastiko gorria defendatuko duelarik. Gainontzekoek, denboraldian zehar bestelako erabakirik hartu ezean, lagunarteko norgehiagoketan parte hartzeko aukera izango dute soilik.


Kasedako hilketengatik auzipetuetako bi erruduntzat jo dituzte

Herri-epaimahiak ebatzi du aitak burutu zituela hiru hilketak, seme gazteenaren laguntzarekin. Seme nagusia, berriz, errugabe jo dute.

Kasedako hilketengatik auzipetuetako hiru lagunetatik bi erreduntzat jo ditu herri-epaimahaiak: Juan Carlos eta Emilio aita-semeak. Juan Carlos semea, berriz, errugabea dela ebatzi du.

Gertakariak 2018an jazo ziren. Fermin izeneko gizona —50 urte— eta haren bi semeak, Jose Antonio eta Cristian —20 eta 17 urtekoak, hurrenez hurren—, eskopeta batekin egindako tiroz hil zituzten kale erdian.

Herri-epaimahaiaren arabera, Juan Carlos aitak hil zituen, ezustean tiro eginda eta biktimei defendatzeko aukerarik eman gabe. Antza, dibortzio batek eragin zuen bi familien arteko liskarra.

Aitari egotzi dizkiote hiru hilketak, baina Emilio semearen "laguntza garrantzitsua" izan zela ebatzi du herri-epaimahaiak, aitak hala eskatuta, "eskopeta autotik hartu eta eskura eman ziolako, kargatuta zegoela jakinda". Hortaz, erruduntzat jo dute.

Juan Carlos semea, berriz, errugabea dela ebatzi dute, eskopeta prestatzen lagundu zuela ziurtatzeko frogarik ez dagoela argudiatuta.


Talde, elkarte eta erakundeentzako 454.541,79 euro bideratuko ditu Udalak

Euskara, Gazteria, Kultura, Emakumea eta Hezkuntza alorrean jarduten duten entitateen artean banatuko da 2020ko diru-laguntza hori.

Aipatutako alorretan lan egiten duten talde guztien lana balioan jarri eta bultzatzeko helburuz, baita beraien programak diruz lagundu eta indartzeko asmoz ere, 454.541,79 euroko diru-laguntza bideratuko du Arrasateko Udalak.

Euskara alorrean, gehien

Kopururik handiena Euskara alorreko elkarte eta erakundeen artean banatuko da, 257.641,85 euro osotara.

Gauzak horrela, hiru diru-laguntza jasoko ditu Txatxilipurdik: jarduera orokorrekin lotutakoa, guraso.eus webguneari dagokiona eta Freskura ekimenaren baitakoa.

Arrasate Euskaldun Dezagun elkartearentzat eta Komunikazio Biziagoa esparruan sartzen diren eragileentzat bideratuko da sail honetako partidaren beste zati bat. Esparru honetan sartzen dira komunikabideak (Argia, Goiena papera eta telebista, Arrasate irratia eta Mondraberri), elkarteak (Kontseilua, Laneki eta Badihardugu) eta hezkuntza arloko jaialdiak (Araba Euskaraz, Ibilaldia, Kilometroak, Nafarroan Euskal Eskola Publikoa eta Herri Urrats).

Hezkuntza eragileen partida

Hezkuntzara, berriz, 157.513,94 euro bidaltzea adostu du Udalak. Onuradunak, beraz, Arizmendi ikastola, Arrasate Institutua, Arrasate Herri eskola, Arizmendi ikastolako gurasoen elkartea, Arrasate Institutuako gurasoen elkartea, Arrasate Herri eskolako gurasoen elkartea, EPA, Debagoieneko Hasierako Lanbide prestakuntza zentroa eta Mondragon Unibertsitatea izango dira.

Kultura elkarteen diru-laguntza

Aktibitate kulturalarekin zerikusia duten elkarteei, ostera, 28.487 euro bideratuko zaie. Talde honetan sartzen dira Izartsua Belenzaleen elkartea, Artgazki, Portaloi, Goikobalu abesbatza, Ozenki elkartea, ARTE tailaginen elkartea, Margo taldea, Sanbamaña batukada elkartea, Loixe zeramika taldea, Txikitxu Arrostaitz dantza taldea, Doke antzerki taldea eta Julio Galartaren lagunak elkartea.

Gazteria eta emakume saila

AEDk 5.450 euroko beste laguntza ekonomiko bat jasoko du Gazteria Sailetik, eta Ekin Emakumeak egitasmoari 5.449 euro emango dizkio Emakume Sailak.


Zabalik dago emakume nekazari eta artisauen azokan izena emateko epea

Azokak 25 urte beteko ditu aurten. Martxoaren 11n egingo da Zelaieta parkean.

Zornotzako Udalak zabaldu du Euskal Herriko emakume nekazari eta artisauen azokan izena emateko epea. Izan gazta, ogia, gozogintza, marmeladak, fruta, barazkiak, arropa zein osagarriak, denerik egongo da martxoaren 11n, Zelaieta parkean. Bertan karpa bat, 18 postu eta txosna bat egongo dira. Azokaren ordutegia 10:00etatik 15:00etara bitartekoa izango da eta ekoizle bakoitzak mahai bi izango ditu bere produktuak erakusteko. Bertan izena eman gura duten emakumeek otsailaren 20ra arteko epea dute eskaria erregistratzeko. Udaleko web orrian, 688809818 edo 946300769 telefonoetan edo berdintasuna@amorebieta.eus helbidean egin beharko dute eskaria. Udalak otsailaren 21etik aurrera jakinaraziko die onuradunei, postua ipintzeko aukerarik duten ala ez.


IrriSarri Land parkerako beste sarrera bikoitza zozkatuko du Zarauzko Hitzak

Zozketaren irabazleak Baxi Natura Plus sarrera bikoitza eskuratuko du, eta parte hartu nahi dutenek osteguneko 12:00ak arte dute izena emateko aukera.

IrriSarri Land parkerako beste bi sarrera zozkatuko ditu Zarauzko Hitzak bere erabiltzaileen artean. Zozketaren irabazleak Baxi Natura Plus sarrera bikoitza eskuratuko du. Sarrera horiekin gozatzeko hamaika aukera izango du irabazleak: Paisaia, Abentura, Zentzumenen ibilbidea, Mitologikoa, Natura, eta Baxiren bila oinezko ibilbideak; jolastoki barruan dauden bola igerilekua, ohe elastikoa edota kart zirkuitua; eta disk golf-a eta uraren jokoak.

Parte hartu nahi dutenek osteguneko 12:00ak arte dute izena emateko aukera, eta horretarako, honako lotura honetan eman beharko dute izena.


Pilar Garrido: "Itunpekoak erantzukidea izan behar du, orain ez da"

Ahal Duguren koordinatzaile nagusiak azaldu du oraindik ez dutela Hezkuntza Sailaren deirik jaso "hain garrantzitsua den" Hezkuntza legea negoziatzeko.

Pilar Garrido Ahal Duguren koordinatzaile nagusiak nabarmendu duenez, hezkuntza legea erreformatzeko orduan itunpeko sarea "erantzukide" egingo duen sistema baten alde egingo dute, orain eskola publikoa delako "esfortzu guztia" egiten ari dena, ikasle zaurgarrienak artatzeko, besteak beste. "Itunpekoekin amaitu behar da? Ez, eta azalpena emango dut. Eskola horiek funtsak jasotzen badituzte, erantzukideak izan behar dira eta segregazioarekin amaitzeko lan egin behar dute", argudiatu du.

Unidas Podemosen diputatua ere badenak Radio Euskadiren "Boulevard" saioari eskainitako elkarrizketan deitoratu egin du oraindik ez dutela jaso Eusko Jaurlaritzaren deia. "Berebiziko garrantzia duen gaia da, herri mailako gai bat", azpimarratu du. Horren ildoan, ezkerreko koalizioak "eskola publikoaren baitan egituratuko den herri" baten alde egingo duela esan du, "denon aukera berdintasuna bermatuko duena".

EAEko aurrekontuez galdetuta, Garridok ziurtzat jo du Ahal Dugu negoziazio mahaian izango dela, eta koalizioaren lehentasunak hizpide, "zerbitzu publikoak indartu, Osakidetza berbarako, eta erreforma fiskal sakon bat egitea" aipatu ditu. Azken horren harira esan duenez, "EAEk autogobernua du, ezin da baliabide falta aitzakia moduan erabili. Fiskalitatea herri honek duen erronketako bat da, fiskalitateak progresiboago behar du izan".

Ahal Duguren koordinatzaile nagusiaren hitzetan, koalizioak ez du "lerro gorririk" EH Bildurekin negoziatzeko, eta "herri proiektu alternatibo bat" lantzeko. "Unea heltzen denean, berriro hitz egingo dugu ezkerreko bloke bat sortzeaz", iragarri du.

Azkenik, Estatuko aurrekontu orokorren harira, ziurtzat jo du EAJk eta EH Bilduk babestuko dituztela, euren proposamenak eta "antzezpen" batzuk egingo dituzten arren. Halaber, azaro amaierarako lan erreforma bertan behera geratuko dela iragarri du; "hala esan digu Yolanda Diazek (Espainiako Gobernuko presidenteordea)", argitu du.


Urkulluk barkamena eskatu dio Ertzaintzak zauritutako ordezkari sindikalari

Lehendakariak azaldu du Poliziak proportzioz jokatu zuela ITP Castingseko grebalariekin, eta ertzain bakarrari egotzi dio jokaera desegokia


Mendialdeko buruz buruko pilota txapelketan bigarren jardunaldia jokatuko dute asteburuan

Umore Ona, Aurrera, Larraun eta Araxes pilota eskoletako 90 pilotari parte hartzen ari dira. Mendialdeko buruz buruko hirugarren pilota txapelketako bigarren jardunaldia asteburu honetan Goizuetan, Leitzan, Lekunberrin eta Betelun. Goizuetako Umore Ona, Leitzako Aurrera, Larraun eta Araxes pilota elkarteek elkarlanean antolatu dute txapelketa. 90 pilotari parte hartzen ari dira.

Goizuetan, irailaren 17an, ostiralean 17:00tan

Seinak: Elizegi (Umore Ona) – Seges (Umore Ona)

Seinak: Aranberri (Umore Ona) – Zabala (Umore Ona)

Neskak: Imaz (Aurrera) – Sagardui (Umore Ona)

Neskak: Legarreta (Umore Ona) – Barberia (Aurrera)

Lehen mailako kadeteak: Legarreta (Umore Ona) – Ugartemendia (Aurrera)

Goizuetan, irailaren 18n, larunbatean 11:00etan

Seinak: Narbarte (Umore Ona) – Lekuona (Larraun)

Hirugarren mailako kimuak: Zurutuza (Umore Ona) – Otermin (Aurrera)

Bigarren mailako kimuak: Salaberria (Umore Ona) – Garmendia (Umore Ona)

Leitzan, irailaren 17an, ostiralean 18:00etan

Seinak: Alkorta (Aurrera) – Olaizola (Aurrera)

Seinak: Andiarena (Aurrera) – Bidart (Aurrera)

Bigarren mailako kimuak: Lekuona (Aurrera) – Zabaleta (Aurrera)

Lehen mailako haurrak: Zubillaga (Aurrera) – Bidart (Aurrera)

Lehen mailako kimuak: Sagastibeltza (Aurrera) – Ijurko (Larraun)

Bigarren mailako kadeteak: Dorronsoro (Aurrera) – Arregi (Aurrera)

Leitzan, irailaren 18an, larunbatean 10:30ean

Hirugarren mailako kimuak: Gereño (Aurrera) – Zabaleta (Aurrera)

Bigarren mailako kimuak: Gereño (Aurrera) – Dorronsoro (Aurrera)

Hirugarren mailako haurrak: Imaz (Aurrera) – Otermin (Aurrera)

Lehen mailako haurrak: Alkorta (Aurrera) – Baleztena (Aurrera)

Gazteak: Goikoetxea (Larraun) – Mateorena (Aurrera)

Aldatzen, irailaren 18an, larunbatean 10:00etan

Hirugarren mailako kimuak: Goikoetxea (Larraun) – Azpiroz (Larraun)

Bigarren mailako kimuak: Bildarraz (Larraun) – Legarra (Larraun)

Lehen mailako kimuak: Balda (Larraun) – Ugartemendia (Aurrera)

Bigarren mailako haurrak: E. Ijurko (Larraun) – I. Ijurko (Larraun)

Bigarren mailako kadeteak: Goikoetxea (Larraun) – Telletxea (Aurrera)

Lehen mailako kadeteak: Navarro (Larraun) – Galarza (Larraun)

Gazteak: Ezkurdia (Larraun) – Elizegi (Umore Ona)

Betelun, irailaren 17an, ostiralean 18:00etan

Hirugarren mailako kimuak: Satrustegi (Araxes) – Oreja (Araxes)

Hirugarren mailako haurrak: Iriarte (Larraun) – Oreja (Larraun)

Hirugarren mailako haurrak: Sotil (Larraun) – Lekuona (Larraun)

Lehen mailako kadeteak: Sotil (Larraun) – Astiz (Larraun)


Basauriko eskubaloi taldeak Gabonetako loteriaren partizipazio guztiak saldu ditu jada

Basauriko eskubaloi taldeak Gabonetako loterian mordoxka handia irabazi zuen iaz. Bada, aurtengorako, partizipazio guztiak saldu dituzte dagoeneko.


EAko sektore kritikoek Kongresu Nazionala premiaz deitzea eskatu dute

Nafarroako, Gipuzkoako eta Arabako koordinatzaileentzat, beharrezkoa da Kongresua, baita elkarrizketa mahai bat osatzea ere, barne eztabaidak konpondu eta eh Bildurekin duen lotura aztertzeko.

Miren Aranoa, Mikel Goenaga eta Iratxe Lopez de Aberasturi Nafarroako, Gipuzkoako eta Arabako EAko lurralde koordinazioek agerian utzi dute, maiatzean egin zuten gisan, ez daudela ados alderdiaren egungo Zuzendaritzarekin, eta Kongresu Nazional bat "berehala" deitzeko eskatu dute, "barne eztabaidei konponbide zibiko eta gardena" bilatzeko helburuarekin. Gainera, "elkarrizketa mahaia" eratzea aldarrikatu dute, "prozesuaren garbitasun demokratikoa bermatuko duten baldintzak adosteko".

Gasteizen eskainitako prentsaurrekoan, Aranoak, Goenagak eta Lopez de Aberasturik Eusko Alkartasunaren barne egoera aztertu dute eta "Euskal Herriarentzat eta bere etorkizunarentzat sozialdemokrata abertzalea" den proiektu baten erabilgarritasunaz ziur agertu dira.

Azken Kongresua 2017ko ekainaren 3an eta 4an egin zela gogorarazi ostean, "EA EH Bildun sartzeari buruzko ponentzia politikoan adostasun zabala" lortu zela adierazi dute, eta lau urte hauetan ikusi dutela, besteak beste, "idazkari nagusia dimititzen, Ponentzia Politikoaren edukia ez betetzen, Berme Batzordearen ebazpenak urratzen eta 400 abal baino gehiago dituen hautagaitza bat baliogabetzen".

Era berean, "ezohiko biltzarraren eskaera" ez dela aintzat hartu eta "epaitegietara" jo behar izan dutela salatu dute. Ohartarazi dutenez, "batzarrak egitea galarazi dute, alkartetxeak itxi dituzte, afiliatuen bilerak eragotzi dituzte eta koordinatzaileen jarduera politikoa oztopatu dute", lurralde egoitzetara sartzea galaraziz eta sarrailak "abisatu gabe" aldatuz.

Azpimarratu dutenez, azkenaldi honetan "aurrekaririk gabeko barne errepresioa" jasan dute, "duela 35 urte alderdia sortu zenean ezarri ziren barne demokraziaren espirituarekin bat ez datozen gertakari gehiegi" izan baitituzte.

Hala eta guztiz ere, egungo egoeratik eta "historiaren atal beltz horretatik" irteteko modu bakarra barne demokrazian topatuko dutela uste dute. "Eztabaida guztiek gai bera dute ardatz: EH Bilduko parte-hartzea, koalizio gisa, edo gaur egun EH Bildu den alderdi bakarrean sartzea izan behar ote den". Hala, konponbidea afiliatuei galdetzean datza gaur agerraldian parte hartu dutenen iritziz kideen "adierazpen askean".

Horrela, Eusko Alkartasunako eztabaidarako "organo gorena" Kongresu Nazionala dela gogorarazi dute, eta dagoeneko eskatu dutela "estatutuak betez, bai barne mailan, bai publikoki, eta 600 afiliatu baino gehiagoren eskaeraren babesarekin". Hala ere, euren eskaerak Eba Blanco idazkari nagusiaren zuzendaritzak atzera bota izana deitoratu dute.


Gaur inauguratuko dute Tolosako Jabetze Eskolako ikasleen lanekin osatutako erakusketa

Aranburu Jauregian egongo dira ikusgai 40 ikasleren lanak urtarrilaren 17ra bitarte. 19:00etan, bertso musikatuen emanaldia eskainiko du Oihana Iguaranek.

Tolosako Jabetze Eskolak ikastaro eta tailer desberdinak antolatzen ditu urtean zehar eta aurten, iaz egin bezala, tailer horietan landutako ikasleen lanak ikusgai jarriko dituzte berriro Aranburu Jauregian. Sorkuntza artistikorako eta ikasleen ahalduntze indibidual eta kolektiborako hiru ibilbideren topagunea da erakusketa.

Ekimen arrakastatsua izan zen iazkoa eta harrera ona jaso zuen herritarrengandik. Hori aintzat hartuta, aurten, pintura, argazkigintza eta xilografia tailerretako lanekin osatu da erakusketa eta ikusgai egongo da Aranburu Jauregiko lehen solairuan urtarrilaren 17ra bitarte. Erakusketak 40 bat ikasleren lanak jasoko ditu eta zehazki hauek dira erakusketak jasoko dituen tailerretako lanak:

Xilografia tailerra (linoleo gainean): sormena eta aldarrikapenak

Emakume margolariak itzalean: piztu ditzagun argiak!

Argazkilaritza dokumentala begirada feministetatik

Erakusketa tailerretako irakasleek prestatu dute, ikasleen laguntzarekin: Oihana Ugarte Iriarte (Xilografia), Leire Markinez Calvo (Pintura), Ura Iturralde Larrañaga (Argazkilaritza).

Erakusketa pintura, argazkigintza eta xilografia tailerretako lanekin osatu da. Pintura lanen kasuan, barne hausnarketa baten bidez, partaideek beren buruari ikusten dizkien indarguneak eta emozioak margotu dituzte, auto-erretratuak zein abstrakzioak, modu horretara autoezagutza eta kontzientzia handiagoa bereganatuz.

Argazkigintzari dagokionez, lanek Ouka Leele eta Vivian Maier argazkilariei egiten die omenaldia. Ikasleen argazki-auto-erretratuak izango dira, emakume argazkilari horien estiloa eta teknikak jarraituz.

Amaitzeko, xilografia lanetan, antzinako teknika honen bitartez, partaideek hitzak edo irudiak eskuz zizelkatu dituzte, hain zuzen beren ametsak, argi-ilunak, aldarrikapenak eta barne bidaiak.


Azpeitiko Udalak Corrugados irekitzeko proposamen bat aurkeztu du

Hala ere, labeak irekitzeko aukera txosten batzuen mende dagoela eta azalpen guztiak ostiral honetan emango dituela jakinarazi du.

Azpeitiko Udalak adierazi du proposamen bat aurkeztu duela Corrugadosen lantegia berriro irekitzeko, baina jabe berriek oraingoz ez dutela "interesik" erakutsi.

Cristian Lay da Corrugados taldearen jabe berria, eta Azpeitiko lantegia irekitzeko interesa du, baina 2013an itxi zenean Udalak lur-zoruaren erabilera aldatu zuenez, berriro aldatu beharko litzateke araudia industria jarduerari berriro ekiteko.

EH Bilduren esku dagoen Azpeitiko Udalak ohar batean azaldu duenez, batzarra egin du gaur Cristian Layrekin, Eusko Jaurlaritzarekin eta Gipuzkoako Aldundiarekin, eta ingurugiro baldintzak eta hirigintza araudia beteko lituzkeen proposamen bat jarri du mahai gainean.

Udalak esan du bihar prentsaurrekoa emango dutela guztia ongi azaltzeko, baina aurreratu du oraindik egiteke dauden txosten batzuen mende egongo litzatekeela labeen irekiera.

"Oso zaila izango dela aurreratu duten arren, erabakia gelditu egin da txosten teknikoen zain", adierazi du Udalak, lantegiaren irekierarekiko "interes berezia" erakutsi aurretik. Izan ere, lanpostuen sorkuntza "sustatu eta lagundu" nahi duela adierazi du.

Erakundeetako iturrietatik azaldu dutenez, Udalaren proposamena ekoizpenaren zati bat beste lur-eremu batera eramatean datza, eta irtenbide hori ez omen da Corrugadosen egungo jabeen gustukoa izan.